title: Εκτελεστικός κανονισμός (ΕΕ) 2018/1254 της Επιτροπής, της 19ης Σεπτεμβρίου 2018, σχετικά με την άρνηση αδειοδότησης της ριβοφλαβίνης (80 %) που παράγεται από τον Bacillus subtilis στέλεχος KCCM-10445 ως πρόσθετης ύλης ζωοτροφών που ανήκει στη λειτουργική ομάδα «βιταμίνες, προβιταμίνες και χημικώς προσδιορισμένες ουσίες παρόμοιου αποτελέσματος» (Κείμενο που παρουσιάζει ενδιαφέρον για τον ΕΟΧ)

text:
                  20.9.2018

                  EL

                  Επίσημη Εφημερίδα της Ευρωπαϊκής Ένωσης

                  L 237/5

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1254 ΤΗΣ ΕΠΙΤΡΟΠΉΣ
         της 19ης Σεπτεμβρίου 2018
         σχετικά με την άρνηση αδειοδότησης της ριβοφλαβίνης (80 %) που παράγεται από τον Bacillus subtilis στέλεχος KCCM-10445 ως πρόσθετης ύλης ζωοτροφών που ανήκει στη λειτουργική ομάδα «βιταμίνες, προβιταμίνες και χημικώς προσδιορισμένες ουσίες παρόμοιου αποτελέσματος»
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΉ ΕΠΙΤΡΟΠΉ
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
         Εκτιμώντας τα ακόλουθα:

                     (1)

                     Ο κανονισμός (ΕΚ) αριθ. 1831/2003 προβλέπει τη χορήγηση άδειας για τη χρήση πρόσθετων υλών στη διατροφή των ζώων, καθώς και τους όρους και τις διαδικασίες για τη χορήγηση ή μη της άδειας αυτής. Το άρθρο 10 του εν λόγω κανονισμού προβλέπει την επαναξιολόγηση των πρόσθετων υλών που έχουν αδειοδοτηθεί σύμφωνα με την οδηγία 70/524/ΕΟΚ του Συμβουλίου (2).

                     (2)

                     Η ριβοφλαβίνη (βιταμίνη Β2) εγκρίθηκε χωρίς χρονικό περιορισμό σύμφωνα με την οδηγία 70/524/ΕΟΚ ως πρόσθετη ύλη ζωοτροφών που ανήκει στην ομάδα «βιταμίνες, προβιταμίνες και χημικώς προσδιορισμένες ουσίες παρόμοιου αποτελέσματος» για όλα τα ζωικά είδη. Στη συνέχεια, το προϊόν αυτό προστέθηκε στο μητρώο πρόσθετων υλών ζωοτροφών ως υφιστάμενο προϊόν, σύμφωνα με το άρθρο 10 παράγραφος 1 του κανονισμού (ΕΚ) αριθ. 1831/2003.

                     (3)

                     Σύμφωνα με το άρθρο 10 παράγραφος 2 του κανονισμού (ΕΚ) αριθ. 1837/2003 σε συνδυασμό με το άρθρο 7 του εν λόγω κανονισμού, υποβλήθηκε αίτηση για την αδειοδότηση της ριβοφλαβίνης, καθαρότητας τουλάχιστον 80 %, που παράγεται από το γενετικώς τροποποιημένο στέλεχος KCCM-10445 του Bacillus subtilis, ως πρόσθετης ύλης ζωοτροφών για όλα τα ζωικά είδη. Ο αιτών ζήτησε να ταξινομηθεί η εν λόγω πρόσθετη ύλη στην κατηγορία πρόσθετων υλών «θρεπτικές πρόσθετες ύλες». Η εν λόγω αίτηση συνοδευόταν από τα στοιχεία και τα έγγραφα που απαιτούνται βάσει του άρθρο 7 παράγραφος 3 του κανονισμού (ΕΚ) αριθ. 1831/2003.

                     (4)

                     Το 2010, σύμφωνα με το άρθρο 7 παράγραφος 3 στοιχείο στ) του κανονισμού (ΕΚ) αριθ. 1831/2003 και το άρθρο 3 του κανονισμού (ΕΚ) αριθ. 378/2005 της Επιτροπής (3), ο αιτών υπέβαλε δείγματα της πρόσθετης ύλης ζωοτροφών, υπό τη μορφή στην οποία η πρόσθετη ύλη ζωοτροφών πρόκειται να διατεθεί στην αγορά, στο εργαστήριο αναφοράς δυνάμει του κανονισμού (ΕΚ) αριθ. 1831/2003 («το κοινοτικό εργαστήριο αναφοράς»). Το 2013, σύμφωνα με το άρθρο 3 παράγραφος 3 του κανονισμού (ΕΚ) αριθ. 378/2005, ο αιτών προσκόμισε στο κοινοτικό εργαστήριο αναφοράς νέα δείγματα προς αντικατάσταση αυτών που είχαν λήξει.

                     (5)

                     Η Ευρωπαϊκή Αρχή για την Ασφάλεια των Τροφίμων («η Αρχή»), στη γνώμη που εξέδωσε στις 4 Δεκεμβρίου 2013 (4), κατέληξε στο συμπέρασμα ότι, λαμβάνοντας υπόψη τις πληροφορίες που δόθηκαν από τον αιτούντα, στο τελικό προϊόν δεν ανιχνεύθηκε ούτε το στέλεχος παραγωγής ούτε το ανασυνδυασμένο DNA του («rDNA») και ότι, κατά συνέπεια, το τελικό προϊόν δεν δημιουργεί κανένα πρόβλημα ασφάλειας όσον αφορά τη γενετική τροποποίηση του στελέχους παραγωγής. Εξήχθη επίσης το συμπέρασμα ότι η πρόσθετη ύλη δεν έχει δυσμενείς επιπτώσεις στην υγεία των ζώων, στην υγεία του ανθρώπου ή στο περιβάλλον.

                     (6)

                     Ωστόσο, η Επιτροπή ενημερώθηκε από το εργαστήριο αναφοράς ότι, στο πλαίσιο επίσημου ελέγχου που διενεργήθηκε από εθνική αρμόδια αρχή, ανιχνεύθηκε η παρουσία βιώσιμων κυττάρων και rDNA του στελέχους παραγωγής σε ορισμένα δείγματα αναφοράς από το αρμόδιο για τους επίσημους ελέγχους εθνικό εργαστήριο. Τα εν λόγω δείγματα αναφοράς αποτελούνταν από ένα πρώτο σύνολο που είχε υποβληθεί στο εργαστήριο αναφοράς το 2010 μαζί με την αίτηση αδειοδότησης και ένα επικαιροποιημένο σύνολο που υποβλήθηκε στο εργαστήριο αναφοράς το 2013. Η ανίχνευση αυτή προέκυψε από τη χρήση της αναλυτικής μεθόδου αλυσιδωτής αντίδρασης πολυμεράσης (εφεξής «PCR») που αναπτύχθηκε από εθνικό εργαστήριο αρμόδιο για τους επίσημους ελέγχους σύμφωνα με το άρθρο 11 παράγραφος 2 του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (5).

                     (7)

                     Η Επιτροπή και το εργαστήριο αναφοράς ενημέρωσαν τον αιτούντα σχετικά με τα ευρήματα αυτά και του έδωσαν την ευκαιρία να παρουσιάσει κατάλληλη αναλυτική μέθοδο τόσο για την ανίχνευση rDNA όσο και την παρουσία βιώσιμων κυττάρων του στελέχους παραγωγής για τη διενέργεια περαιτέρω ανάλυσης των διαφόρων δειγμάτων της πρόσθετης ύλης. Για τον σκοπό αυτό, ο αιτών ζήτησε από διάφορα εργαστήρια εγκατεστημένα τόσο στην Κίνα όσο και σε ένα κράτος μέλος να διενεργήσουν νέες αναλύσεις των δειγμάτων. Τα αποτελέσματα των αναλύσεων αυτών ήταν αρνητικά όσον αφορά την ανίχνευση τόσο rDNA όσο και βιώσιμων κυττάρων από το συγκεκριμένο στέλεχος παραγωγής. Ωστόσο, φαίνεται ότι οι νέες αναλύσεις που πραγματοποίησε ο αιτών δεν αφορούν τα δείγματα που υποβλήθηκαν το 2010 στο εργαστήριο αναφοράς.

                     (8)

                     Παράλληλα, κατόπιν αιτήματος της Επιτροπής και του εργαστηρίου αναφοράς, διενεργήθηκαν περαιτέρω αναλύσεις των δειγμάτων της πρόσθετης ύλης από εθνικό εργαστήριο που είναι αρμόδιο για τους επίσημους ελέγχους. Με βάση τα παραπάνω, συνήχθη το συμπέρασμα ότι τα δείγματα του 2010 περιείχαν βιώσιμα κύτταρα του στελέχους παραγωγής και ότι τα δείγματα του 2010 και του 2013 περιείχαν rDNA του στελέχους παραγωγής. Το εργαστήριο απέστειλε δείγματα σε άλλο εθνικό εργαστήριο αρμόδιο για τους επίσημους ελέγχους για περαιτέρω ανάλυση, το οποίο επιβεβαίωσε την παρουσία rDNA του στελέχους παραγωγής στα δείγματα του 2010 και του 2013. Τα αποτελέσματα αυτά προέκυψαν από τη χρήση της αναλυτικής μεθόδου PCR που αναπτύχθηκε από εθνικό εργαστήριο αρμόδιο για τους επίσημους ελέγχους σύμφωνα με το άρθρο 11 παράγραφος 2 του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου.

                     (9)

                     Το 2015, προκειμένου να διαλευκανθεί η απόκλιση των αποτελεσμάτων, η Επιτροπή και το εργαστήριο αναφοράς, αφενός, και ο αιτών, αφετέρου, συμφώνησαν κάθε μέρος να ζητήσει από ανεξάρτητο εργαστήριο διαπιστευμένο για τη μέθοδο PCR να διενεργήσει περαιτέρω ανάλυση της πρόσθετης ύλης. Για τον σκοπό αυτό, θα χρησιμοποιούνταν τα δείγματα του 2010 και του 2013 και ο αιτών κλήθηκε να υποβάλει, μεταξύ άλλων, δείγματα στη μορφή στην οποία η πρόσθετη ύλη διατίθετο στην αγορά την εποχή εκείνη. Συμφωνήθηκε ότι θα κοινοποιούνταν και θα χρησιμοποιούνταν τόσο οι αναλυτικές μέθοδοι που είχαν χρησιμοποιηθεί από το αιτούνται και όσο και εκείνες που είχαν χρησιμοποιήσει τα αρμόδια για τους επίσημους ελέγχους εθνικά εργαστήρια.

                     (10)

                     Ωστόσο, στη συνέχεια ο αιτών αρνήθηκε να αναλυθούν τα δείγματα που είχαν υποβληθεί το 2010 και το 2013 και να προσκομίσει δείγματα που αντιστοιχούσαν στην πρόσθετη ύλη που είχε διατεθεί στην αγορά το 2015. Ο αιτών αρνήθηκε να συνεργαστεί περαιτέρω με την Επιτροπή και το εργαστήριο αναφοράς ενόσω δεν καθοριζόταν μέθοδος βασιζόμενη σε «ενιαίο πρότυπο ανάλυσης» για την ανίχνευση rDNA στη ριβοφλαβίνη δυνάμει της ενωσιακής νομοθεσίας.

                     (11)

                     Βάσει του κανονισμού (ΕΚ) αριθ. 1831/2003, ο αιτών έχει την ευθύνη να αποδείξει καταλλήλως και επαρκώς ότι η πρόσθετη ύλη πληροί τις προϋποθέσεις για τη χορήγηση άδειας που καθορίζονται στον εν λόγω κανονισμό, στα μέτρα εφαρμογής του (6) και στις εφαρμοστέες κατευθυντήριες γραμμές της Αρχής (7), ιδίως μέσω της υποβολής σχετικών δειγμάτων της πρόσθετης ύλης, όλων των πληροφοριών που σχετίζονται με τη γενετική τροποποίηση του στελέχους παραγωγής, της μεθόδου PCR που χρησιμοποιήθηκε, του πρωτοκόλλου για την εξαγωγή του DNA και άλλων σχετικά στοιχείων που επιτρέπουν στην Αρχή να ανιχνεύσει την απουσία rDNA ή βιώσιμων κυττάρων από το στέλεχος παραγωγής.

                     (12)

                     Με βάση τα εν λόγω δεδομένα που δηλώνουν την παρουσία βιώσιμων κυττάρων και rDNA του στελέχους παραγωγής στην πρόσθετη ύλη, τον Αύγουστο του 2016 η Επιτροπή ζήτησε από την Αρχή να εκδώσει νέα γνώμη σχετικά με την ασφάλεια της ριβοφλαβίνης (80 %) που παράγεται από το γενετικώς τροποποιημένο στέλεχος KCCM-10445 του Bacillus subtilis KCCM-10445 ως πρόσθετης ύλης ζωοτροφών για όλα τα ζωικά είδη.

                     (13)

                     Για να εκπονήσει την αξιολόγησή της, η Αρχή ζήτησε από τον αιτούντα να παράσχει συμπληρωματικές πληροφορίες και στοιχεία ιδίως σχετικά με την αναλυτική μέθοδο που χρησιμοποιήθηκε για την ανίχνευση της παρουσίας βιώσιμων κυττάρων του στελέχους παραγωγής στην πρόσθετη ύλη. Ο αιτών υπέβαλε τις εν λόγω συμπληρωματικές πληροφορίες και τα στοιχεία. Η Αρχή ζήτησε επίσης από το κοινοτικό εργαστήριο αναφοράς να παράσχει περαιτέρω πληροφορίες και στοιχεία σχετικά με τις αναλύσεις που διενέργησαν τα εθνικά εργαστήρια που είναι αρμόδια για τους επίσημους ελέγχους, τα οποία επίσης παρασχέθηκαν.

                     (14)

                     Η Αρχή κατέληξε στη γνώμη της, της 7ης Μαρτίου 2018 (8), ότι από τα νέα στοιχεία που υπέβαλε το εθνικό εργαστήριο που είναι αρμόδιο για τους επίσημους ελέγχους, προκύπτει ότι τα δείγματα αναφοράς της πρόσθετης ύλης περιέχουν βιώσιμα κύτταρα και/ή DNA από το στέλεχος παραγωγής. Το στέλεχος παραγωγής KCCM-10445 του Bacillus subtilis φέρει τέσσερα γονίδια αντοχής στα αντιμικροβιακά, τρία από τα οποία έχουν εισαχθεί με γενετική τροποποίηση. Επομένως, η Αρχή κατέληξε στο συμπέρασμα ότι η πρόσθετη ύλη ενέχει κίνδυνο για τα στοχευόμενα είδη, τους καταναλωτές, τους χρήστες και το περιβάλλον λόγω της πιθανής διασποράς βιώσιμων κυττάρων και DNA ενός γενετικώς τροποποιημένου στελέχους το οποίο φέρει γονίδια που κωδικοποιούν αντοχή σε αντιμικροβιακά που έχουν σημασία για τον άνθρωπο και τα ζώα.

                     (15)

                     Κατά συνέπεια, δεν έχει αποδειχθεί ότι η ριβοφλαβίνη (80 %) που παράγεται από τον Bacillus subtilis στέλεχος KCCM-10445 δεν έχει δυσμενή επίδραση στην υγεία των ζώων, στην υγεία του ανθρώπου ή στο περιβάλλον όταν χρησιμοποιείται ως πρόσθετη ύλη ζωοτροφών που ανήκει στη λειτουργική ομάδα «βιταμίνες, προβιταμίνες και χημικώς προσδιορισμένες ουσίες παρόμοιου αποτελέσματος».

                     (16)

                     Όπως αναφέρεται στο άρθρο 7 παράγραφος 3 στοιχείο θ) του κανονισμού (ΕΚ) αριθ. 1831/2003, μια πρόσθετη ύλη που εμπίπτει στο πεδίο εφαρμογής της ενωσιακής νομοθεσίας σχετικά με την εμπορία προϊόντων που αποτελούνται, περιέχουν ή παράγονται από γενετικώς τροποποιημένους οργανισμούς θα πρέπει να υπόκειται σε άδεια που χορηγείται σύμφωνα με την εν λόγω νομοθεσία. Τέτοια άδεια δεν έχει χορηγηθεί για το γενετικώς τροποποιημένο στέλεχος Bacillus subtilis KCCM-10445 που έχει ανιχνευτεί στην πρόσθετη ύλη.

                     (17)

                     Από την αξιολόγηση της ριβοφλαβίνης (80 %) που παράγεται από γενετικώς τροποποιημένο στέλεχος KCCM-10445 του Bacillus subtilis προκύπτει ότι, ως εκ τούτου, δεν πληρούνται οι όροι για τη χορήγηση άδειας που προβλέπονται στο άρθρο 5 του κανονισμού (ΕΚ) αριθ. 1831/2003.

                     (18)

                     Επομένως, δεν θα πρέπει να χορηγηθεί άδεια για τη χρήση της ριβοφλαβίνης (80 %) που παράγεται από τον Bacillus subtilis στέλεχος KCCM-10445 ως πρόσθετης ύλης ζωοτροφών που ανήκει στη λειτουργική ομάδα «βιταμίνες, προβιταμίνες και χημικώς προσδιορισμένες ουσίες παρόμοιου αποτελέσματος». Όπως εξηγήθηκε στον αιτούντα στο πλαίσιο των επαφών με την Επιτροπή που έλαβαν χώρα ύστερα από την έκδοση της γνώμης της Αρχής της 7ης Μαρτίου, η άρνηση αδειοδότησης της πρόσθετης ύλης που παρατίθεται στον παρόντα εκτελεστικό κανονισμό δεν θίγει τη δυνατότητα να υποβάλει νέα αίτηση για αδειοδότηση σύμφωνα με τον κανονισμό (ΕΚ) αριθ. 1831/2003.

                     (19)

                     Επομένως, η πρόσθετη ύλη ριβοφλαβίνη (80 %) που παράγεται από τον Bacillus subtilis στέλεχος KCCM-10445 και οι ζωοτροφές που την περιέχουν θα πρέπει να αποσυρθούν από την αγορά το ταχύτερο δυνατό. Ωστόσο, για πρακτικούς λόγους, θα πρέπει να επιτραπεί περιορισμένη προθεσμία για την απόσυρση από την αγορά των υπαρχόντων αποθεμάτων της πρόσθετης ύλης ριβοφλαβίνη (80 %) που παράγεται από τον Bacillus subtilis στέλεχος KCCM-10445 και των ζωοτροφών που την περιέχουν, ώστε να δοθεί η δυνατότητα στους φορείς να συμμορφωθούν κατάλληλα με την υποχρέωση απόσυρσης λαμβανομένων υπόψη θεμιτών παραγόντων που αφορούν το εξεταζόμενο θέμα.

                     (20)

                     Ειδικότερα, καθώς η ριβοφλαβίνη (80 %) που παράγεται από τον Bacillus subtilis στέλεχος KCCM-10445 αντιπροσωπεύει σημαντικό μέρος της ενωσιακής αγοράς όσον αφορά τη ριβοφλαβίνη που πρέπει να χρησιμοποιείται στις ζωοτροφές, θα πρέπει να αποφευχθεί οποιοσδήποτε κίνδυνος δυσμενών επιπτώσεων για την υγεία ή την καλή διαβίωση των ζώων λόγω ανεπαρκούς εφοδιασμού με ριβοφλαβίνη με την παροχή στους υπευθύνους επαρκούς διορίας για να προσαρμοστούν με την κατάσταση.

                     (21)

                     Επιπλέον, θα πρέπει να ληφθούν υπόψη ο χρόνος και οι πόροι που απαιτούνται για την ανάκτηση και την απόσυρση από την αγορά των προμειγμάτων που περιέχουν την πρόσθετη ύλη ριβοφλαβίνη (80 %) που παράγεται από τον Bacillus subtilis στέλεχος KCCM-10445 και στα μεταγενέστερα στάδια των υλών της αλυσίδας ζωοτροφών και από τις σύνθετες ζωοτροφές που παράγονται με την εν λόγω πρόσθετη ύλη ή τα εν λόγω προμείγματα. Τέτοιοι πρακτικοί περιορισμοί όσον αφορά την απόσυρση των προϊόντων από την αγορά είναι ακόμη πιο έντονοι για τις ζωοτροφές που προορίζονται για μη τροφοπαραγωγικά ζώα, καθώς αυτό το είδος των ζωοτροφών συνήθως περιλαμβάνει υψηλότερα ποσοστά ενσωμάτωσης ριβοφλαβίνης, μεγαλύτερη διάρκεια ζωής και πολυπλοκότερες μεθόδους καταστροφής. Επομένως, θα πρέπει να προβλεφθούν αναλόγως οι χρονικές περίοδοι για την απόσυρση από την αγορά των αντίστοιχων ζωοτροφών.

                     (22)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Άρνηση αδειοδότησης
            Δεν χορηγείται άδεια χρήσης της ριβοφλαβίνης (80 %) που παράγεται από τον Bacillus subtilis στέλεχος KCCM-10445 ως πρόσθετης ύλης ζωοτροφών που ανήκει στη λειτουργική ομάδα «βιταμίνες, προβιταμίνες και χημικώς προσδιορισμένες ουσίες παρόμοιου αποτελέσματος».

            Άρθρο 2
            Απόσυρση από την αγορά

               1.   Τα υπάρχοντα αποθέματα της πρόσθετης ύλης που αναφέρεται στο άρθρο 1 αποσύρονται από την αγορά έως τις 10 Νοεμβρίου 2018.

               2.   Τα υπάρχοντα αποθέματα προμειγμάτων που παράγονται με την πρόσθετη ύλη που αναφέρεται στην παράγραφο 1 αποσύρονται από την αγορά έως τις 10 Ιανουαρίου 2019.

               3.   Οι ύλες ζωοτροφών και οι σύνθετες ζωοτροφές που προορίζονται για τροφοπαραγωγικά ζώα, οι οποίες έχουν παραχθεί με την πρόσθετη ύλη που αναφέρεται στην παράγραφο 1 ή με τα προμείγματα που αναφέρονται στην παράγραφο 2 πριν από τις 10 Ιανουαρίου 2019 αποσύρονται από την αγορά έως τις 10 Απριλίου 2019.

               4.   Οι ύλες ζωοτροφών και οι σύνθετες ζωοτροφές που προορίζονται για μη τροφοπαραγωγικά ζώα, οι οποίες έχουν παραχθεί με την πρόσθετη ύλη που αναφέρεται στην παράγραφο 1 ή με τα προμείγματα που αναφέρονται στην παράγραφο 2 πριν από τις 10 Ιανουαρίου 2019 αποσύρονται από την αγορά έως τις 10 Ιουλίου 2019.

            Άρθρο 3
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη και ισχύει άμεσα σε κάθε κράτος μέλος.
            Βρυξέλλες, 19 Σεπτεμβρίου 2018.

                  Για την Επιτροπή

                  Ο Πρόεδρος

               Jean-Claude JUNCKER

            (1)  ΕΕ L 268 της 18.10.2003, σ. 29.

            (2)  Οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων (ΕΕ L 270 της 14.12.1970, σ. 1).

            (3)  Κανονισμός (ΕΚ) αριθ. 378/2005 της Επιτροπής, της 4ης Μαρτίου 2005, σχετικά με τους λεπτομερείς κανόνες εφαρμογής του κανονισμού (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου όσον αφορά τα καθήκοντα και τις λειτουργίες του κοινοτικού εργαστηρίου αναφοράς σχετικά με τις αιτήσεις αδειοδότησης για πρόσθετες ύλες ζωοτροφών (ΕΕ L 59 της 5.3.2005, σ. 8).

            (4)  EFSA Journal 2014·12(1):3531.

            (5)  Κανονισμός (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (ΕΕ L 165 της 30.4.2004, σ. 1).

            (6)  Κανονισμός (ΕΚ) αριθ. 429/2008 της Επιτροπής, της 25ης Απριλίου 2008, σχετικά με τους λεπτομερείς κανόνες εφαρμογής του κανονισμού (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου όσον αφορά την προετοιμασία και υποβολή αιτήσεων και την αξιολόγηση και χορήγηση αδειών για πρόσθετες ύλες ζωοτροφών (ΕΕ L 133 της 22.5.2008, σ. 1).

            (7)  Ειδικότερα, κατευθυντήριες γραμμές για την προετοιμασία φακέλων που αφορούν διατροφικές πρόσθετες ύλες [EFSA Journal 2012· 10 (1): 2535] και κατευθυντήριες γραμμές για την αξιολόγηση του κινδύνου των γενετικώς τροποποιημένων μικροοργανισμών και των προϊόντων που προέρχονται από αυτούς και προορίζονται για χρήση σε τρόφιμα και ζωοτροφές [EFSA Journal 2011· 9(6):2193].

            (8)  EFSA Journal 2018·16(3):5223.


title: Εκτελεστικός κανονισμός (ΕΕ) 2018/1278 της Επιτροπής, της 21ης Σεπτεμβρίου 2018, για την έγκριση της δραστικής ουσίας χαμηλού κινδύνου Pasteuria nishizawae Pn1, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (Κείμενο που παρουσιάζει ενδιαφέρον για τον ΕΟΧ)

text:
                  24.9.2018

                  EL

                  Επίσημη Εφημερίδα της Ευρωπαϊκής Ένωσης

                  L 239/4

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1278 ΤΗΣ ΕΠΙΤΡΟΠΉΣ
         της 21ης Σεπτεμβρίου 2018
         για την έγκριση της δραστικής ουσίας χαμηλού κινδύνου Pasteuria nishizawae Pn1, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 22 σε συνδυασμό με το άρθρο 13 παράγραφος 2,
         Εκτιμώντας τα ακόλουθα:

                     (1)

                     Σύμφωνα με το άρθρο 7 παράγραφος 1 του κανονισμού (ΕΚ) αριθ. 1107/2009, η εταιρεία Syngenta Crop Protection AG υπέβαλε στη Δανία, στις 27 Φεβρουαρίου 2015, αίτηση για την έγκριση της δραστικής ουσίας Pasteuria nishizawae Pn1.

                     (2)

                     Σύμφωνα με το άρθρο 9 παράγραφος 3 του εν λόγω κανονισμού, η Δανία, ως κράτος μέλος-εισηγητής, κοινοποίησε στον αιτούντα, στα λοιπά κράτη μέλη, στην Επιτροπή και στην Ευρωπαϊκή Αρχή για την Ασφάλεια των Τροφίμων («η Αρχή»), το παραδεκτό της αίτησης στις 3 Ιουλίου 2015.

                     (3)

                     Στις 19 Δεκεμβρίου 2016 το κράτος μέλος-εισηγητής υπέβαλε σχέδιο έκθεσης αξιολόγησης στην Επιτροπή, με αντίγραφο στην Αρχή, στο οποίο αξιολογεί το αν η δραστική ουσία μπορεί να αναμένεται ότι πληροί τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009.

                     (4)

                     Η Αρχή συμμορφώθηκε με τις διατάξεις του άρθρου 12 παράγραφος 1 του κανονισμού (ΕΚ) αριθ. 1107/2009. Σύμφωνα με το άρθρο 12 παράγραφος 3 του εν λόγω κανονισμού, στις 23 Μαΐου 2017 ζητήθηκε από τον αιτούντα να παράσχει συμπληρωματικά στοιχεία στα κράτη μέλη, στην Επιτροπή και στην Αρχή. Η αξιολόγηση των συμπληρωματικών στοιχείων από το κράτος μέλος-εισηγητή υποβλήθηκε στην Αρχή με τη μορφή επικαιροποιημένου σχεδίου έκθεσης αξιολόγησης στις Τρίτη, 17 Οκτωβρίου 2017.

                     (5)

                     Στις 11 Ιανουαρίου 2018 η Αρχή κοινοποίησε στον αιτούντα, στα κράτη μέλη και στην Επιτροπή το πόρισμά της (2) σχετικά με το αν η δραστική ουσία Pasteuria nishizawae Pn1 μπορεί να αναμένεται ότι πληροί τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Η Αρχή δημοσιοποίησε επίσης το πόρισμά της.

                     (6)

                     Στις 11 Μαρτίου 2018 η Επιτροπή παρουσίασε, στη μόνιμη επιτροπή φυτών, ζώων, τροφίμων και ζωοτροφών έκθεση ανασκόπησης για την ουσία Pasteuria nishizawae Pn1 και σχέδιο κανονισμού που προέβλεπε την έγκριση της ουσίας Pasteuria nishizawae Pn1.

                     (7)

                     Ο αιτών είχε τη δυνατότητα να υποβάλει παρατηρήσεις επί της έκθεσης ανασκόπησης.

                     (8)

                     Όσον αφορά μία ή περισσότερες αντιπροσωπευτικές χρήσεις ενός τουλάχιστον φυτοπροστατευτικού προϊόντος που περιέχει τη δραστική ουσία, και ειδικότερα τις χρήσεις που εξετάστηκαν και αναλύθηκαν στην έκθεση ανασκόπησης, διαπιστώθηκε ότι πληρούνται τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Συνεπώς, είναι σκόπιμο να εγκριθεί η Pasteuria nishizawae Pn1.

                     (9)

                     Η Επιτροπή θεωρεί, εξάλλου, ότι η Pasteuria nishizawae Pn1 είναι δραστική ουσία χαμηλού κινδύνου σύμφωνα με το άρθρο 22 του κανονισμού (ΕΚ) αριθ. 1107/2009. Η Pasteuria nishizawae Pn1 δεν είναι ανησυχητική ουσία και πληροί τους όρους που καθορίζονται στο παράρτημα II σημείο 5 του κανονισμού (ΕΚ) αριθ. 1107/2009. Η Pasteuria nishizawae Pn1 είναι στέλεχος άγριου τύπου μικροοργανισμού που απαντά φυσικά στο περιβάλλον. Είναι υποχρεωτικό παράσιτο των κυστογόνων νηματωδών. Τα σπόρια της Pasteuria nishizawae Pn1 βλασταίνουν μόνον όταν έρχονται σε επαφή με κυστογόνα νηματώδη. Η μολυσματικότητα σε οποιονδήποτε άλλο οργανισμό, συμπεριλαμβανομένων των ανθρώπων γενικά και, ειδικότερα, των ανοσοκατεσταλμένων ασθενών, μπορεί να αποκλειστεί. Επομένως, καθώς ο μικροοργανισμός δεν μπορεί να αναπτυχθεί έξω από τον υποχρεωτικό ξενιστή, μπορεί να αποκλειστεί η ανθεκτικότητά του στους αντιμικροβιακούς παράγοντες που χρησιμοποιούνται σε φάρμακα για ανθρώπινη ή κτηνιατρική χρήση: κατά συνέπεια, θεωρείται ότι πληρούται το κριτήριο που καθορίζεται στο σημείο 5.2.1 του παραρτήματος II του κανονισμού (ΕΚ) αριθ. 1107/2009.

                     (10)

                     Επομένως, είναι σκόπιμο να εγκριθεί η Pasteuria nishizawae Pn1 για περίοδο 15 ετών.

                     (11)

                     Ωστόσο, σύμφωνα με το άρθρο 13 παράγραφος 2 του κανονισμού (ΕΚ) αριθ. 1107/2009, σε συνδυασμό με το άρθρο 6 αυτού και με βάση τις τρέχουσες επιστημονικές και τεχνικές γνώσεις, είναι απαραίτητο να συμπεριληφθούν ορισμένοι γενικοί όροι διότι η Pasteuria nishizawae Pn1 είναι μικροοργανισμός.

                     (12)

                     Σύμφωνα με το άρθρο 13 παράγραφος 4 του κανονισμού (ΕΚ) αριθ. 1107/2009, το παράρτημα του εκτελεστικού κανονισμού (ΕΕ) αριθ. 540/2011 της Επιτροπής (3) θα πρέπει να τροποποιηθεί αναλόγως.

                     (13)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Έγκριση δραστικής ουσίας
            Η δραστική ουσία Pasteuria nishizawae Pn1, όπως ορίζεται στο παράρτημα I, εγκρίνεται σύμφωνα με τους όρους που καθορίζονται στο εν λόγω παράρτημα.

            Άρθρο 2
            Τροποποίηση του εκτελεστικού κανονισμού (ΕΕ) αριθ. 540/2011
            Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα II του παρόντος κανονισμού.

            Άρθρο 3
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 21 Σεπτεμβρίου 2018.

                  Για την Επιτροπή

                  Ο Πρόεδρος

               Jean-Claude JUNCKER

            (1)  ΕΕ L 309 της 24.11.2009, σ. 1.

            (2)  ΕFSA (Ευρωπαϊκή Αρχή για την Ασφάλεια των Τροφίμων), 2018. Conclusion on the peer review of the pesticide risk assessment of the active substance Pasteuria nishizawae Pn1 (Συμπέρασμα σχετικά με την επιστημονική εξέταση της εκτίμησης επικινδυνότητας φυτοφαρμάκων όσον αφορά τη δραστική ουσία Pasteuria nishizawae Pn1). EFSA Journal 2018·16(1):5159, 19 σ. doi:10.2903/j.efsa.2018.5159.

            (3)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

            ΠΑΡΑΡΤΗΜΑ I

                        Κοινή ονομασία, Αριθμοί ταυτοποίησης

                        Ονομασία IUPAC

                        Καθαρότητα (1)

                        Ημερομηνία έγκρισης

                        Λήξη της έγκρισης

                        Ειδικές διατάξεις

                           Pasteuria nishizawae Pn1
                        Συλλογή καλλιεργειών: ATCC Safe Deposit (SD-5833)
                        Αριθ. CIPAC
                        δεν έχει αποδοθεί

                        Άνευ αντικειμένου

                        Ελάχιστη συγκέντρωση 1 × 1011 σπόρια/g

                        14 Οκτωβρίου 2018

                        14 Οκτωβρίου 2033

                        Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανασκόπησης για την ουσία Pasteuria nishizawae Pn1, και ιδίως τα προσαρτήματα I και II αυτής.
                        Κατά τη συνολική αυτή αξιολόγηση, τα κράτη μέλη δίνουν ιδιαίτερη προσοχή στην προστασία των χειριστών και των εργαζομένων, λαμβάνοντας υπόψη ότι η ουσία Pasteuria nishizawae Pn1 πρέπει να θεωρείται πιθανός ευαισθητοποιητής Οι όροι χρήσης πρέπει να περιλαμβάνουν, κατά περίπτωση, μέτρα περιορισμού του κινδύνου.
                        Η αυστηρή τήρηση των περιβαλλοντικών όρων και η ανάλυση του ελέγχου ποιότητας κατά τη διαδικασία παρασκευής εξασφαλίζονται από τον παραγωγό.

               (1)  Περισσότερες λεπτομέρειες σχετικά με την ταυτότητα και τις προδιαγραφές της δραστικής ουσίας παρέχονται στην έκθεση ανασκόπησης.

            ΠΑΡΑΡΤΗΜΑ II
            Στο μέρος Δ του παραρτήματος του εκτελεστικού κανονισμού (ΕΕ) αριθ. 540/2011, προστίθεται η ακόλουθη εγγραφή:

                           Κοινή ονομασία, Αριθμοί ταυτοποίησης

                           IUPAC Name

                           Καθαρότητα (1)

                           Ημερομηνία έγκρισης

                           Λήξη της έγκρισης

                           Ειδικές διατάξεις

                           «13

                              Pasteuria nishizawae Pn1
                           Συλλογή καλλιεργειών: ATCC Safe Deposit (SD-5833)
                           Αριθ. CIPAC
                           δεν έχει αποδοθεί

                           Άνευ αντικειμένου

                           Ελάχιστη συγκέντρωση 1 × 1011 σπόρια/g

                           14 Οκτωβρίου 2018

                           14 Οκτωβρίου 2033

                           Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανασκόπησης για την ουσία Pasteuria nishizawae Pn1, και ιδίως τα προσαρτήματα I και II αυτής.
                           Κατά τη συνολική αυτή αξιολόγηση, τα κράτη μέλη δίνουν ιδιαίτερη προσοχή στην προστασία των χειριστών και των εργαζομένων, λαμβάνοντας υπόψη ότι η ουσία Pasteuria nishizawae Pn1 πρέπει να θεωρείται πιθανός ευαισθητοποιητής Οι όροι χρήσης πρέπει να περιλαμβάνουν, κατά περίπτωση, μέτρα περιορισμού του κινδύνου.
                           Η αυστηρή τήρηση των περιβαλλοντικών όρων και η ανάλυση του ελέγχου ποιότητας κατά τη διαδικασία παρασκευής εξασφαλίζονται από τον παραγωγό.»

               (1)  Περισσότερες λεπτομέρειες σχετικά με την ταυτότητα και τις προδιαγραφές της δραστικής ουσίας παρέχονται στην έκθεση ανασκόπησης.


title: Εκτελεστικός κανονισμός (ΕΕ) 2018/1584 της Επιτροπής, της 22ας Οκτωβρίου 2018, για την τροποποίηση του κανονισμού (ΕΚ) αριθ. 889/2008 σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων (Κείμενο που παρουσιάζει ενδιαφέρον για τον ΕΟΧ)

text:
                  23.10.2018

                  EL

                  Επίσημη Εφημερίδα της Ευρωπαϊκής Ένωσης

                  L 264/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1584 ΤΗΣ ΕΠΙΤΡΟΠΉΣ
         της 22ας Οκτωβρίου 2018
         για την τροποποίηση του κανονισμού (ΕΚ) αριθ. 889/2008 σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 22 παράγραφος 1,
         Εκτιμώντας τα ακόλουθα:

                     (1)

                     Σύμφωνα με το άρθρο 25ιβ παράγραφος 3 στοιχείο β) του κανονισμού (ΕΚ) αριθ. 889/2008 της Επιτροπής (2), επιτρέπεται η χρησιμοποίηση συμπληρωματικών ζωοτροφών κατά το στάδιο της τέλειας ανάπτυξης των γαρίδων της οικογένειας Penaeidae και της ποταμογαρίδας Αμερικής (Macrobrachium spp.), που αναφέρονται στο παράρτημα XIIΙα τμήμα 7 του εν λόγω κανονισμού. Η συμπλήρωση των ζωοτροφών, ιδίως για την κάλυψη των αναγκών σε χοληστερόλη, είναι ουσιαστικής σημασίας για την ανάπτυξη των εν λόγω γαρίδων σε προγενέστερα στάδια της ζωής τους σε ιχθυογεννητικούς σταθμούς και εκκολαπτήρια. Ως εκ τούτου, είναι αναγκαίο να επεκταθεί επίσης για τις εν λόγω γαρίδες στα προγενέστερα στάδια της ζωής τους η συμπλήρωση των ζωοτροφών με χοληστερόλη.

                     (2)

                     Σύμφωνα με το άρθρο 27 παράγραφος 1 στοιχείο στ) του κανονισμού (ΕΚ) αριθ. 889/2008 ανόργανες ουσίες (συμπεριλαμβανομένων των ιχνοστοιχείων), βιταμίνες, αμινοξέα και μικροθρεπτικά συστατικά επιτρέπεται να χρησιμοποιούνται κατά τη μεταποίηση βιολογικών τροφίμων μόνο εάν επιβάλλεται η χρήση τους στις τροφές στις οποίες είναι ενσωματωμένες. Σύμφωνα με την απόφαση του Δικαστηρίου της Ευρωπαϊκής Ένωσης στην υπόθεση C-137/13 (3), η χρήση των εν λόγω ουσιών κατά τη μεταποίηση βιολογικών τροφίμων επιβάλλεται εκ του νόμου μόνο στην περίπτωση που ρύθμιση του δικαίου της Ένωσης ή εθνικός κανόνας σύμφωνος προς το δίκαιο αυτό απαιτεί ευθέως την προσθήκη της εν λόγω ουσίας σε τρόφιμο προκειμένου να επιτραπεί η εμπορία του εν γένει.

                     (3)

                     Σύμφωνα με τον κανονισμό (ΕΕ) 2018/848 του Ευρωπαϊκού Κοινοβουλίου και του Συμβουλίου (4) θα επιτρέπεται η χρήση ανόργανων ουσιών (συμπεριλαμβανομένων των ιχνοστοιχείων), βιταμινών, αμινοξέων ή μικροθρεπτικών συστατικών σε βιολογικά παρασκευάσματα για βρέφη και σε παρασκευάσματα δεύτερης βρεφικής ηλικίας, καθώς και σε μεταποιημένες βιολογικές τροφές με βάση τα δημητριακά και σε παιδικές τροφές, όταν η χρήση τους επιτρέπεται από τη σχετική νομοθεσία της Ένωσης. Προκειμένου να μην υπάρξει κενό μεταξύ της τρέχουσας ερμηνείας της χρήσης αυτών των ουσιών σε τρόφιμα για βρέφη και παιδιά μικρής ηλικίας, και για να εξασφαλιστεί η συνέπεια με την επικείμενη νομοθεσία για τα βιολογικά προϊόντα, είναι σκόπιμο να επιτραπεί η χρήση τους στην παραγωγή βιολογικών παιδικών τροφών για βρέφη και παιδιά μικρής ηλικίας.

                     (4)

                     Σύμφωνα με άρθρο 42 του κανονισμού (ΕΚ) αριθ. 889/2008, επιτρέπεται μέχρι την 31η Δεκεμβρίου 2018, υπό ορισμένες προϋποθέσεις και όταν δεν υπάρχει διαθεσιμότητα βιολογικά εκτρεφόμενων πουλάδων, να εισάγονται σε μονάδα βιολογικής παραγωγής πουλάδες μη βιολογικής εκτροφής για την παραγωγή αυγών, ηλικίας μικρότερης των 18 εβδομάδων.

                     (5)

                     Στην αγορά της Ένωσης δεν υπάρχει επαρκής διαθεσιμότητα παραγωγής βιολογικά εκτρεφόμενων πουλάδων ωοπαραγωγής, τόσο από την άποψη της ποιότητας όσο και της ποσότητας, ώστε να καλυφθούν οι ανάγκες των εκτροφέων ωοτόκων ορνίθων. Προκειμένου να διατεθεί περισσότερος χρόνος για την παραγωγή βιολογικά εκτρεφόμενων πουλάδων ωοπαραγωγής και να θεσπιστούν λεπτομερείς κανόνες για την παραγωγή των βιολογικά εκτρεφόμενων πουλάδων, η περίοδος εφαρμογής των έκτακτων κανόνων παραγωγής για πουλάδες μη βιολογικής εκτροφής για την παραγωγή αυγών που δεν είναι μεγαλύτερες των 18 εβδομάδων θα πρέπει να παραταθεί έως τις 31 Δεκεμβρίου 2020.

                     (6)

                     Σύμφωνα με το άρθρο 43 του κανονισμού (ΕΚ) αριθ. 889/2008 επιτρέπεται η χρήση κατ' ανώτατο όριο 5 % μη βιολογικών πρωτεϊνούχων ζωοτροφών για χοίρους και πουλερικά ανά δωδεκάμηνο για το ημερολογιακό έτος 2018.

                     (7)

                     Στην αγορά της Ένωσης, η προσφορά βιολογικών πρωτεϊνών δεν επαρκεί από ποιοτική και ποσοτική άποψη ώστε να πληρούνται οι διατροφικές απαιτήσεις των χοίρων και των πουλερικών που εκτρέφονται σε αγροκτήματα βιολογικής παραγωγής. Η παραγωγή βιολογικών πρωτεϊνούχων καλλιεργειών εξακολουθεί να υπολείπεται της ζήτησης. Ως εκ τούτου, είναι σκόπιμο να παραταθεί η περίοδος κατά την οποία επιτρέπεται η χρήση, σε περιορισμένο ποσοστό, μη βιολογικών πρωτεϊνούχων ζωοτροφών για χοίρους και πουλερικά έως τις 31 Δεκεμβρίου 2020.

                     (8)

                     Το άρθρο 30 παράγραφος 2 του κανονισμού (ΕΚ) αριθ. 834/2007 προβλέπει τη γνωστοποίηση των στοιχείων που αφορούν παρατυπίες ή παραβάσεις οι οποίες θίγουν τη βιολογική ιδιότητα ενός προϊόντος. Η πείρα δείχνει ότι τα σημερινά εργαλεία για τη γνωστοποίηση στοιχείων σε περίπτωση που κράτος μέλος διαπιστώσει παρατυπίες ή παραβάσεις όσον αφορά ένα προϊόν που προέρχεται από αυτό το κράτος μέλος πρέπει να βελτιωθούν. Για τη βελτίωση της αποδοτικότητας και της αποτελεσματικότητας, οι εν λόγω γνωστοποιήσεις θα πρέπει να πραγματοποιούνται μέσω του συστήματος που αναφέρεται στο άρθρο 94 παράγραφος 1 του κανονισμού (ΕΚ) αριθ. 889/2008.

                     (9)

                     Σύμφωνα με τη διαδικασία που προβλέπεται στο άρθρο 16 παράγραφος 3 του κανονισμού (ΕΚ) αριθ. 834/2007, ορισμένα κράτη μέλη έχουν διαβιβάσει φακέλους σχετικά με ορισμένες ουσίες στα άλλα κράτη μέλη και την Επιτροπή, προκειμένου να λάβουν έγκριση και να συμπεριληφθούν στα παραρτήματα I, II και VIIΙα του κανονισμού (ΕΚ) αριθ. 889/2008. Οι εν λόγω φάκελοι εξετάστηκαν από την ομάδα εμπειρογνωμόνων για τεχνικές συμβουλές για τη βιολογική παραγωγή (EGTOP) και την Επιτροπή.

                     (10)

                     Στις συστάσεις της όσον αφορά τα λιπάσματα (5), η EGTOP κατέληξε, μεταξύ άλλων, στο συμπέρασμα ότι οι ουσίες «βιομηχανική άσβεστος από παραγωγή ζάχαρης» με βάση το ζαχαροκάλαμο και «ξυλίτης» συμμορφώνονται με τους στόχους και τις αρχές της βιολογικής παραγωγής. Επομένως, οι ουσίες αυτές θα πρέπει να συμπεριληφθούν στο παράρτημα I του κανονισμού (ΕΚ) αριθ. 889/2008.

                     (11)

                     Στις συστάσεις της όσον αφορά τα φυτοπροστατευτικά προϊόντα (6), η EGTOP κατέληξε, μεταξύ άλλων, στο συμπέρασμα ότι οι ουσίες «Allium sativum (εκχύλισμα σκόρδου)», «COS-OGA», «Salix spp. Cortex (άλλως εκχύλισμα φλοιού ιτιάς)» και «όξινο ανθρακικό νάτριο» συμμορφώνονται με τους στόχους και τις αρχές της βιολογικής παραγωγής. Επομένως, οι ουσίες αυτές θα πρέπει να συμπεριληφθούν στο παράρτημα II του κανονισμού (ΕΚ) αριθ. 889/2008.

                     (12)

                     Στις συστάσεις της όσον αφορά προϊόντα και ουσίες που χρησιμοποιούνται ή προστίθενται σε βιολογικά προϊόντα κατά τη διάρκεια ορισμένων σταδίων της διαδικασίας παραγωγής και ως τύπος επεξεργασίας σύμφωνα με το παράρτημα I A του κανονισμού (ΕΚ) αριθ. 606/2009 της Επιτροπής (7) στον αμπελοοινικό τομέα (8), η EGTOP κατέληξε, μεταξύ άλλων, στο συμπέρασμα ότι οι ουσίες «πρωτεΐνες γεωμήλων», «εκχυλίσματα πρωτεϊνών ζυμομυκήτων» και «χιτοζάνη που προέρχεται από τον μύκητα Aspergillus niger» για διαύγαση (σημείο 10 του παραρτήματος I Α του κανονισμού (ΕΚ) αριθ. 606/2009), «αδρανοποιημένοι ζυμομύκητες, προϊόντα αυτόλυσης ζυμομυκήτων και περιβλήματα ζυμομυκήτων» ως προσθήκη (σημείο 15 του παραρτήματος αυτού), «μαννοπρωτεΐνες από ζυμομύκητες» και «χιτοζάνη που προέρχεται από τον μύκητα Aspergillus niger» για χρήση (σημεία 6, 35 και 44 του εν λόγω παραρτήματος) συμμορφώνονται με τους στόχους και τις αρχές της βιολογικής παραγωγής. Επομένως, οι ουσίες αυτές θα πρέπει να συμπεριληφθούν στο παράρτημα VIIΙα του κανονισμού (ΕΚ) αριθ. 889/2008.

                     (13)

                     Στις συστάσεις της όσον αφορά τα προϊόντα καθαρισμού και απολύμανσης (9), η EGTOP κατέληξε, μεταξύ άλλων, στο συμπέρασμα ότι το υδροξείδιο του νατρίου θα πρέπει επίσης να είναι διαθέσιμο για τη βιολογική μελισσοκομία.

                     (14)

                     Συνεπώς, ο κανονισμός (ΕΚ) αριθ. 889/2008 θα πρέπει να τροποποιηθεί αναλόγως.

                     (15)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής βιολογικής παραγωγής,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Ο κανονισμός (ΕΚ) αριθ. 889/2008 τροποποιείται ως εξής:

                        1)

                        στο άρθρο 25, η παράγραφος 1 αντικαθίσταται από το ακόλουθο κείμενο:

                           «1.   Για τον καθαρισμό και την απολύμανση των πλαισίων, κυψελών και κηρηθρών, επιτρέπεται να χρησιμοποιείται υδροξείδιο του νατρίου.
                           Για την προστασία των πλαισίων, κυψελών και κηρηθρών, ιδίως έναντι επιβλαβών οργανισμών, επιτρέπεται να χρησιμοποιούνται μόνο τρωκτικοκτόνα (πρέπει να χρησιμοποιούνται μόνο σε παγίδες) και τα απαριθμούμενα στο παράρτημα II ενδεδειγμένα προϊόντα.»·

                        2)

                        στο άρθρο 25ιβ παράγραφος 3, το στοιχείο β) αντικαθίσταται από το ακόλουθο κείμενο:

                                    «β)

                                    το σιτηρέσιο των γαρίδων της οικογένειας Penaeidae και της ποταμογαρίδας Αμερικής (Macrobrachium spp.) που αναφέρονται στο παράρτημα XIΙΙα τμήμα 7, μπορεί να περιέχει, κατ' ανώτατο όριο, 25 % ιχθυάλευρα και 10 % ιχθυέλαια που προέρχονται από βιώσιμη αλιεία. Προκειμένου να καλυφθούν οι ποσοτικές διατροφικές ανάγκες των εν λόγω γαρίδων, μπορεί να χρησιμοποιηθεί βιολογική χοληστερόλη για τη συμπλήρωση της διατροφής τους. Σε περίπτωση που δεν είναι διαθέσιμη βιολογική χοληστερόλη, μπορεί να χρησιμοποιηθεί μη βιολογική χοληστερόλη που προέρχεται από μαλλί, οστρακόδερμα ή άλλες πηγές. Η δυνατότητα συμπλήρωσης της διατροφής τους με χοληστερόλη ισχύει τόσο στο στάδιο της τέλειας ανάπτυξης όσο και σε προγενέστερα στάδια της ζωής τους σε ιχθυογεννητικούς σταθμούς και εκκολαπτήρια.»·

                        3)

                        στο άρθρο 27 παράγραφος 1, το στοιχείο στ) αντικαθίσταται από το ακόλουθο κείμενο:

                                    «στ)

                                    ανόργανες ουσίες (συμπεριλαμβανομένων των ιχνοστοιχείων), βιταμίνες, αμινοξέα και μικροθρεπτικά στοιχεία με την προϋπόθεση ότι:

                                                i)

                                                η χρήση τους σε τρόφιμα για κανονική κατανάλωση «επιβάλλεται άμεσα εκ του νόμου», υπό την έννοια ότι επιβάλλεται άμεσα από διατάξεις της ενωσιακής νομοθεσίας ή από διατάξεις της εθνικής νομοθεσίας που συμβιβάζονται με την ενωσιακή νομοθεσία, με συνέπεια το τρόφιμο να μην μπορεί να διατεθεί καθόλου στην αγορά ως τρόφιμο για κανονική κατανάλωση αν δεν προστεθούν οι εν λόγω ανόργανες ουσίες, βιταμίνες, αμινοξέα ή μικροθρεπτικά στοιχεία· ή

                                                ii)

                                                όσον αφορά τρόφιμο που διατίθεται στην αγορά ως έχον ιδιαίτερα χαρακτηριστικά ή επίδραση σε σχέση με την υγεία ή τη διατροφή ή σε σχέση με τις ανάγκες συγκεκριμένων ομάδων καταναλωτών:

                                                            —

                                                            σε προϊόντα που αναφέρονται στο άρθρο 1 παράγραφος 1 στοιχεία α) και β) του κανονισμού (ΕΕ) αριθ. 609/2013 του Ευρωπαϊκού Κοινοβουλίου και του Συμβουλίου (*1), η χρήση τους επιτρέπεται από τον εν λόγω κανονισμό και από πράξεις που εκδίδονται με βάση το άρθρο 11 παράγραφος 1 του εν λόγω κανονισμού για τα σχετικά προϊόντα,

                                                            —

                                                            σε προϊόντα που ρυθμίζονται με την οδηγία 2006/125/ΕΚ της Επιτροπής (*2), η χρήση τους επιτρέπεται από την εν λόγω οδηγία, ή

                                                            —

                                                            σε προϊόντα που ρυθμίζονται με την οδηγία 2006/141/ΕΚ της Επιτροπής (*3), η χρήση τους επιτρέπεται από την εν λόγω οδηγία.

                           (*1)  Κανονισμός (ΕΕ) αριθ. 609/2013 του Ευρωπαϊκού Κοινοβουλίου και του Συμβουλίου, της 12ης Ιουνίου 2013, για τα τρόφιμα τα οποία προορίζονται για βρέφη και μικρά παιδιά και για τα τρόφιμα που προορίζονται για ειδικούς ιατρικούς σκοπούς, και ως υποκατάστατα του συνόλου του διαιτολογίου για τον έλεγχο του σωματικού βάρους και για την κατάργηση της οδηγίας 92/52/ΕΟΚ του Συμβουλίου, των οδηγιών της Επιτροπής 96/8/ΕΚ, 1999/21/ΕΚ, 2006/125/ΕΚ και 2006/141/ΕΚ, της οδηγίας 2009/39/ΕΚ του Ευρωπαϊκού Κοινοβουλίου και του Συμβουλίου και των κανονισμών της Επιτροπής (ΕΚ) αριθ. 41/2009 και (ΕΚ) αριθ. 953/2009 (ΕΕ L 181 της 29.6.2013, σ. 35)."

                           (*2)  Οδηγία 2006/125/ΕΚ της Επιτροπής, της 5ης Δεκεμβρίου 2006, για τις μεταποιημένες τροφές με βάση τα δημητριακά και τις παιδικές τροφές για βρέφη και παιδιά μικρής ηλικίας (ΕΕ L 339 της 6.12.2006, σ. 16)."

                           (*3)  Οδηγία 2006/141/ΕΚ της Επιτροπής, της 22ας Δεκεμβρίου 2006, σχετικά με τα παρασκευάσματα για βρέφη και τα παρασκευάσματα δεύτερης βρεφικής ηλικίας και την τροποποίηση της οδηγίας 1999/21/ΕΚ (ΕΕ L 401 της 30.12.2006, σ. 1).»·"

                        4)

                        στο άρθρο 42 στοιχείο β), η ημερομηνία «31η Δεκεμβρίου 2018» αντικαθίσταται από την ημερομηνία «31η Δεκεμβρίου 2020»·

                        5)

                        στο άρθρο 43, το δεύτερο εδάφιο αντικαθίσταται από το ακόλουθο κείμενο:
                        «Το μέγιστο επιτρεπόμενο ποσοστό μη βιολογικών πρωτεϊνούχων ζωοτροφών ανά δωδεκάμηνο για τα εν λόγω είδη ανέρχεται σε 5 % για τα ημερολογιακά έτη 2018, 2019 και 2020.»·

                        6)

                        στο άρθρο 92α παρεμβάλλεται η ακόλουθη παράγραφος 1α:

                           «1α   Όταν ένα κράτος μέλος διαπιστώνει παρατυπίες ή παραβάσεις στην εφαρμογή του παρόντος κανονισμού όσον αφορά προϊόν που προέρχεται από το εν λόγω κράτος μέλος και φέρει τις ενδείξεις που αναφέρονται στον τίτλο IV του κανονισμού (ΕΚ) αριθ. 834/2007 και στον τίτλο III του παρόντος κανονισμού ή στο παράρτημα XI του παρόντος κανονισμού, και εάν οι εν λόγω παρατυπίες ή παραβάσεις έχουν επιπτώσεις σε ένα ή περισσότερα κράτη μέλη, τις κοινοποιεί πάραυτα στο ενδιαφερόμενο κράτος μέλος ή στα ενδιαφερόμενα κράτη μέλη, στα άλλα κράτη μέλη και στην Επιτροπή μέσω του συστήματος που αναφέρεται στο άρθρο 94 παράγραφος 1 του παρόντος κανονισμού.»·

                        7)

                        το παράρτημα I αντικαθίσταται από το κείμενο του παραρτήματος I του παρόντος κανονισμού·

                        8)

                        το παράρτημα II αντικαθίσταται από το κείμενο του παραρτήματος II του παρόντος κανονισμού·

                        9)

                        το παράρτημα VIIΙα αντικαθίσταται από το κείμενο του παραρτήματος III του παρόντος κανονισμού.

            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Οκτωβρίου 2018.

                  Για την Επιτροπή

                  Ο Πρόεδρος

               Jean-Claude JUNCKER

            (1)  ΕΕ L 189 της 20.7.2007, σ. 1.

            (2)  Κανονισμός (ΕΚ) αριθ. 889/2008 της Επιτροπής, της 5ης Σεπτεμβρίου 2008, σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων (ΕΕ L 250 της 18.9.2008, σ. 1).

            (3)  Απόφαση του Δικαστηρίου της 5ης Νοεμβρίου 2015, C-137/13, ECLI:EU:C:2014:2335.

            (4)  Κανονισμός (ΕΕ) 2018/848 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τη βιολογική παραγωγή και την επισήμανση των βιολογικών προϊόντων και για την κατάργηση του κανονισμού (ΕΚ) αριθ. 834/2007 του Συμβουλίου (ΕΕ L 150 της 14.6.2018, σ. 1).

            (5)  Τελική έκθεση σχετικά με τα λιπάσματα (II) https://ec.europa.eu/agriculture/organic/eu-policy/expert-advice/documents/final-reports_en.

            (6)  Τελική έκθεση σχετικά με τα φυτοπροστατευτικά προϊόντα (III) https://ec.europa.eu/agriculture/organic/eu-policy/expert-advice/documents/final-reports_en.

            (7)  Κανονισμός (ΕΚ) αριθ. 606/2009 της Επιτροπής, της 10ης Ιουλίου 2009, για καθορισμό ορισμένων λεπτομερειών εφαρμογής του κανονισμού (ΕΚ) αριθ. 479/2008 όσον αφορά τις κατηγορίες αμπελοοινικών προϊόντων, τις οινολογικές πρακτικές και τους περιορισμούς στους οποίους υπόκεινται (ΕΕ L 193 της 24.7.2009, σ. 1).

            (8)  Τελική έκθεση σχετικά με τον οίνο https://ec.europa.eu/agriculture/organic/eu-policy/expert-advice/documents/final-reports_en.

            (9)  Τελική έκθεση σχετικά με τον καθαρισμό και την απολύμανση https://ec.europa.eu/agriculture/organic/sites/orgfarming/files/docs/body/final_report_egtop_on_cleaning_disinfection_en.pdf

            ΠΑΡΑΡΤΗΜΑ I
            «

                     ΠΑΡΑΡΤΗΜΑ I

                        Λιπάσματα, βελτιωτικά του εδάφους και θρεπτικά συστατικά που αναφέρονται στο άρθρο 3 παράγραφος 1 και στο άρθρο 6δ παράγραφος 2

                        Σημείωση:

                                 Α

                                 :

                                 τα οποία επιτρέπονται δυνάμει του κανονισμού (ΕΟΚ) αριθ. 2092/91 και η έγκρισή τους ανανεώθηκε με το άρθρο 16 παράγραφος 3 στοιχείο γ) του κανονισμού (ΕΚ) αριθ. 834/2007

                                 Β

                                 :

                                 τα οποία επιτρέπονται δυνάμει του κανονισμού (ΕΚ) αριθ. 834/2007

                                 Έγκριση

                                 Ονομασία
                                 Σύνθετα προϊόντα ή προϊόντα που περιέχουν αποκλειστικά τα στοιχεία που απαριθμούνται κατωτέρω:

                                 Περιγραφή, απαιτήσεις σύνθεσης, όροι χρήσης

                                 A

                                 Κοπριά αγροκτήματος

                                 Προϊόν που αποτελείται από μείγμα περιττωμάτων ζώων και φυτικής ύλης (στρωμνή ζώων).
                                 Η προέλευση από εντατικοποιημένη εκτροφή απαγορεύεται

                                 A

                                 Αποξηραμένη κοπριά αγροκτήματος και αφυδατωμένη κοπριά πουλερικών

                                 Η προέλευση από εντατικοποιημένη εκτροφή απαγορεύεται

                                 A

                                 Κομποστοποιημένα ζωικά περιττώματα, συμπεριλαμβανομένης της κοπριάς πουλερικών καθώς και της κομποστοποιημένης κοπριάς αγροκτήματος

                                 Η προέλευση από εντατικοποιημένη εκτροφή απαγορεύεται

                                 A

                                 Υγρά ζωικά περιττώματα

                                 Χρήση μετά από ελεγχόμενη ζύμωση ή/και κατάλληλη αραίωση
                                 Η προέλευση από εντατικοποιημένη εκτροφή απαγορεύεται

                                 Β

                                 Μείγματα οικιακών απορριμμάτων που έχουν υποστεί λιπασματοποίηση ή ζύμωση

                                 Προϊόν που παράγεται από διαχωριζόμενα στην πηγή οικιακά απορρίμματα με λιπασματοποίηση ή αναερόβια ζύμωση για παραγωγή βιοαερίου
                                 Οικιακά απορρίμματα μόνο φυτικής και ζωικής προέλευσης
                                 Μόνον όταν παράγονται σε, αποδεκτό από το κράτος μέλος, κλειστό και ελεγχόμενο σύστημα συλλογής
                                 Μέγιστη συγκέντρωση σε mg/kg ξηράς ουσίας:
                                 κάδμιο: 0,7· χαλκός: 70· νικέλιο: 25· μόλυβδος: 45· ψευδάργυρος: 200· υδράργυρος: 0,4· χρώμιο (ολικό): 70· χρώμιο (VI): μη ανιχνεύσιμο

                                 A

                                 Τύρφη

                                 Χρήση που περιορίζεται στη φυτοκομία (κηπευτικά, ανθοκομία, δενδροκομία, φυτώρια)

                                 A

                                 Απόβλητα καλλιέργειας μανιταριών

                                 Η αρχική σύνθεση του υποστρώματος περιορίζεται στα προϊόντα του παρόντος παραρτήματος

                                 A

                                 Περιττώματα σκωλήκων (κομπόστα γαιοσκωλήκων) και εντόμων

                                 A

                                 Γκουανό

                                 A

                                 Μείγματα φυτικών υλών που έχουν υποστεί λιπασματοποίηση ή ζύμωση

                                 Προϊόν που λαμβάνεται από μείγματα φυτικών υλών τα οποία έχουν υποστεί λιπασματοποίηση ή αναερόβια ζύμωση για παραγωγή βιοαερίου

                                 Β

                                 Χωνευμένο υπόλειμμα παραγωγής βιοαερίου, το οποίο προέρχεται από τη χώνευση ζωικών υποπροϊόντων από κοινού με ύλες φυτικής ή ζωικής προέλευσης που απαριθμούνται στο παρόν παράρτημα

                                 Τα ζωικά υποπροϊόντα (συμπεριλαμβανομένων των υποπροϊόντων άγριων ζώων) της κατηγορίας 3 και το περιεχόμενο πεπτικού συστήματος της κατηγορίας 2 [κατηγορίες 2 και 3, όπως ορίζονται στον κανονισμό (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου] (1) δεν πρέπει να προέρχονται από εντατική κτηνοτροφία.
                                 Οι διεργασίες πρέπει να είναι σύμφωνες με τον κανονισμό (ΕΕ) αριθ. 142/2011 της Επιτροπής (2).
                                 Δεν πρέπει να εφαρμόζεται σε βρώσιμα μέρη του καλλιεργούμενου φυτού

                                 Β

                                 Τα κατωτέρω προϊόντα και υποπροϊόντα ζωικής προέλευσης:

                                             Αιματάλευρο

                                             Χηλάλευρο

                                             Κερατάλευρο

                                             Οστεάλευρο ή αποζελατινοποιημένο οστεάλευρο

                                             Ιχθυάλευρο

                                             Κρεατάλευρο

                                             Άλευρο φτερών, τριχώματος και «chiquette»

                                             Μαλλί

                                             Γούνα (1)

                                             Τρίχωμα

                                             Γαλακτοκομικά προϊόντα

                                             Υδρολυμένες πρωτεΐνες (2)

                                             (1)

                                             Μέγιστη συγκέντρωση χρωμίου (VI) σε mg/kg ξηράς ουσίας: μη ανιχνεύσιμο

                                             (2)

                                             Δεν πρέπει να εφαρμόζονται σε βρώσιμα μέρη του καλλιεργούμενου φυτού

                                 A

                                 Προϊόντα και παραπροϊόντα φυτικής προέλευσης για λιπάσματα

                                 π.χ.: πλακούντες ελαιούχων σπόρων, μεμβράνες κακάου, ριζίδια βύνης

                                 Β

                                 Υδρολυμένες πρωτεΐνες φυτικής προέλευσης

                                 A

                                 Φύκια και προϊόντα φυκιών

                                 Εφόσον λαμβάνονται απευθείας από:

                                             (i)

                                             φυσική επεξεργασία, συμπεριλαμβανομένης της αφυδάτωσης, της ψύξης και της άλεσης,

                                             (ii)

                                             εκχύλιση με νερό ή με όξινα ή/και αλκαλικά διαλύματα,

                                             (iii)

                                             ζύμωση

                                 A

                                 Πριονίδια και θρύμματα ξύλου

                                 Από ξύλο που δεν έχει υποστεί χημική επεξεργασία μετά την υλοτόμηση

                                 A

                                 Κομποστοποιημένοι φλοιοί δένδρων

                                 Από ξύλο που δεν έχει υποστεί χημική επεξεργασία μετά την υλοτόμηση

                                 A

                                 Τέφρα ξύλου

                                 Από ξύλο που δεν έχει υποστεί χημική επεξεργασία μετά την υλοτόμηση

                                 A

                                 Μαλακά φυσικά φωσφορικά ορυκτά αλεσμένα

                                 Προϊόντα που προσδιορίζονται στο σημείο 7 του παραρτήματος I.Α.2 του κανονισμού (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου (3) όσον αφορά τα λιπάσματα
                                 Περιεκτικότητα σε κάδμιο κατώτερη ή ίση προς 90 mg/kg P205

                                 A

                                 Φωσφορικό αργίλιο-ασβέστιο

                                 Προϊόν που προσδιορίζεται στο σημείο 6 του παραρτήματος IA.2. του κανονισμού (ΕΚ) αριθ. 2003/2003
                                 Περιεκτικότητα σε κάδμιο κατώτερη ή ίση προς 90 mg/kg P205
                                 Χρήση περιορισμένη στα αλκαλικά εδάφη (pH> 7,5)

                                 A

                                 Σκωρίες αποφωσφάτωσης

                                 Προϊόν που προσδιορίζεται στο σημείο 1 του παραρτήματος IA.2. του κανονισμού (ΕΚ) αριθ. 2003/2003

                                 A

                                 Ακατέργαστα άλατα καλίου ή καϊνίτης

                                 Προϊόν που προσδιορίζεται στο σημείο 1 του παραρτήματος IA.3. του κανονισμού (ΕΚ) αριθ. 2003/2003

                                 A

                                 Θειικό κάλιο το οποίο περιέχει ενδεχομένως άλας μαγνησίου

                                 Προϊόν που παράγεται από ακατέργαστο καλιούχο άλας με φυσική διαδικασία εκχύλισης και που είναι δυνατό να περιέχει και άλατα μαγνησίου

                                 A

                                 Βινάσση και εκχυλίσματα βινάσσης

                                 Εξαιρούνται οι αμμωνιακές βινάσσες

                                 A

                                 Ανθρακικό ασβέστιο
                                 (κρητίδα, μάργα, αλεσμένος ασβεστόλιθος, βελτιωτικό της Βρετάνης, φωσφορικός ασβεστόλιθος κ.λπ.)

                                 Μόνο φυσικής προέλευσης

                                 A

                                 Ανθρακικό μαγνήσιο και ασβέστιο

                                 Μόνο φυσικής προέλευσης
                                 π.χ. μαγνησίτης, αλεσμένο μαγνήσιο, ασβεστόλιθος

                                 A

                                 Θειικό μαγνήσιο (κισερίτης)

                                 Μόνο φυσικής προέλευσης

                                 A

                                 Διάλυμα χλωριούχου ασβεστίου

                                 Θεραπεία φυλλώματος μηλιών μετά τον εντοπισμό έλλειψης ασβεστίου

                                 A

                                 Θειικό ασβέστιο (γύψος)

                                 Προϊόντα που προσδιορίζονται στο σημείο 1 του παραρτήματος IΔ. του κανονισμού (ΕΚ) αριθ. 2003/2003
                                 Μόνο φυσικής προέλευσης

                                 A, B

                                 Βιομηχανική άσβεστος από παραγωγή ζάχαρης

                                 Υποπροϊόν παραγωγής ζάχαρης από ζαχαρότευτλα και ζαχαροκάλαμα

                                 A

                                 Βιομηχανική άσβεστος από παραγωγή αλατιού σε κενό

                                 Υποπροϊόν παραγωγής αλατιού σε κενό από ορεινή άλμη

                                 A

                                 Στοιχειακό θείο

                                 Προϊόντα που προσδιορίζονται στο παράρτημα IΔ.3 του κανονισμού (ΕΚ) αριθ. 2003/2003

                                 A

                                 Ιχνοστοιχεία

                                 Ανόργανα μικροθρεπτικά στοιχεία που απαριθμούνται στο μέρος Ε του παραρτήματος I του κανονισμού (ΕΚ) αριθ. 2003/2003

                                 A

                                 Χλωριούχο νάτριο

                                 Αποκλειστικά από ορυκτά άλατα

                                 A

                                 Σκόνη πετρωμάτων και άργιλοι

                                 Β

                                 Λεοναρδίτης (ακατέργαστο οργανικό ίζημα πλούσιο σε χουμικά οξέα)

                                 Μόνον εφόσον αποτελεί υποπροϊόν εξορυκτικών δραστηριοτήτων

                                 Β

                                 Ξυλίτης

                                 Μόνον εφόσον αποτελεί υποπροϊόν εξορυκτικών δραστηριοτήτων (π.χ. υποπροϊόν της εξόρυξης λιγνίτη)

                                 Β

                                 Χιτίνη (πολυσακχαρίτης που λαμβάνεται από το κέλυφος μαλακοστράκων)

                                 Μόνον εφόσον προέρχεται από βιώσιμη αλιεία, όπως ορίζεται στο άρθρο 3 στοιχείο ε) του κανονισμού (ΕΚ) αριθ. 2371/2002 του Συμβουλίου (4) ή από βιολογική υδατοκαλλιέργεια

                                 Β

                                 Πλούσιο σε οργανική ύλη ίζημα που σχηματίζεται υπό αναερόβιες συνθήκες σε μάζες γλυκών υδάτων
                                 (π.χ. σαπροπηλός)

                                 Μόνο οργανικά ιζήματα που αποτελούν υποπροϊόντα της διαχείρισης μαζών γλυκών υδάτων ή εξορύσσονται από περιοχές που καλύπτονταν κατά το παρελθόν από γλυκά ύδατα
                                 Ανάλογα με την περίπτωση, η μέθοδος απόληψης θα πρέπει να περιορίζει στο ελάχιστο τις επιπτώσεις στο υδατικό σύστημα
                                 Μόνον ιζήματα που προέρχονται από πηγές απαλλαγμένες από φυτοφάρμακα, έμμονους οργανικούς ρύπους και πετρελαιοειδή
                                 Μέγιστη συγκέντρωση σε mg/kg ξηράς ουσίας:
                                 κάδμιο: 0,7· χαλκός: 70· νικέλιο: 25· μόλυβδος: 45· ψευδάργυρος: 200· υδράργυρος: 0,4· χρώμιο (ολικό): 70· χρώμιο (VI): μη ανιχνεύσιμο

               »

               (1)  Κανονισμός (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (κανονισμός για τα ζωικά υποπροϊόντα) (ΕΕ L 300 της 14.11.2009, σ. 1).

               (2)  Κανονισμός (ΕΕ) αριθ. 142/2011 της Επιτροπής, της 25ης Φεβρουαρίου 2011, για την εφαρμογή του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την εφαρμογή της οδηγίας 97/78/ΕΚ του Συμβουλίου όσον αφορά ορισμένα δείγματα και τεμάχια που εξαιρούνται από κτηνιατρικούς ελέγχους στα σύνορα οι οποίοι αναφέρονται στην εν λόγω οδηγία (ΕΕ L 54 της 26.2.2011, σ. 1).

               (3)  ΕΕ L 304 της 21.11.2003, σ. 1.

               (4)  Κανονισμός (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής, (ΕΕ L 358 της 31.12.2002, σ. 59).

            ΠΑΡΑΡΤΗΜΑ II
            «

                     ΠΑΡΑΡΤΗΜΑ II

                        Παρασιτοκτόνα — Προϊόντα φυτοπροστασίας που αναφέρονται στο άρθρο 5 παράγραφος 1

                     Όλες οι ουσίες που αναφέρονται στο παρόν παράρτημα πρέπει να πληρούν τουλάχιστον τους όρους χρήσης που προσδιορίζονται στο παράρτημα του εκτελεστικού κανονισμού (ΕΕ) αριθ. 540/2011 της Επιτροπής (1) Στη δεύτερη στήλη κάθε πίνακα καθορίζονται περιοριστικότεροι όροι χρήσης στη βιολογική παραγωγή.
                     1.   Ουσίες φυτικής ή ζωικής προέλευσης

                                 Ονομασία

                                 Περιγραφή, απαιτήσεις σύνθεσης, όροι χρήσης

                                    Allium sativum (Εκχύλισμα σκόρδου)

                                 Αζαδιραχτίνη, η οποία αποτελεί προϊόν εκχύλισης από την Azadirachta indica (δένδρο Neem)

                                 Βασικές ουσίες (στις οποίες περιλαμβάνονται:. Λεκιθίνες, σακχαρόζη, φρουκτόζη, ξίδι, ορός γάλακτος, υδροχλωρική χιτοζάνη (2) και Equisetum arvense κ.λπ.)

                                 Μόνον οι βασικές ουσίες, όπως ορίζονται στο άρθρο 23 του κανονισμού (ΕΚ) αριθ. 1107/2009 (3), οι οποίες είναι τρόφιμα όπως ορίζονται στο άρθρο 2 του κανονισμού (ΕΚ) αριθ. 178/2002 και είναι φυτικής ή ζωικής προέλευσης.
                                 Πρόκειται για ουσίες που δεν πρέπει να χρησιμοποιούνται ως ζιζανιοκτόνα, αλλά μόνο για τον έλεγχο των επιβλαβών οργανισμών και των ασθενειών.

                                 Κηρός μελισσών

                                 Μόνο ως μέσο για το κλάδεμα/για την προστασία από τραύματα

                                 COS-OGA

                                 Υδρολυμένες πρωτεΐνες εκτός από ζελατίνη

                                 Λαμιναρίνη

                                 Τα φαιοφύκη είτε καλλιεργούνται με βιολογική μέθοδο σύμφωνα με το άρθρο 6δ, είτε συγκομίζονται κατά τρόπο βιώσιμο σύμφωνα με το άρθρο 6γ

                                 Φερομόνες

                                 Μόνο σε παγίδες και διανεμητές

                                 Φυτικά έλαια

                                 Όλες οι χρήσεις έχουν εγκριθεί, εκτός από τη χρήση ως ζιζανιοκτόνο.

                                 Πυρεθρίνες που εκχυλίζονται από το Chrysanthemum cinerariaefolium

                                 Πυρεθροειδή (μόνο δ-μεθρίνη και λ-κυαλοθρίνη)

                                 Μόνο σε παγίδες με συγκεριμένα προσελκυστικά· μόνο κατά των Batrocera oleae και Ceratitis capitata Wied

                                 Κασία (κάσια) που εκχυλίζεται από το Quassia amara

                                 Μόνον ως εντομοκτόνο, απωθητικό

                                 Απωθητικά (λόγω οσμής) ζωικής ή φυτικής προέλευσης/λίπος προβάτου

                                 Μόνο για μη βρώσιμα μέρη του καλλιεργούμενου φυτού και εφόσον οι φυτικές ύλες του δεν δίδονται ως τροφή σε αιγοπρόβατα

                                    Salix spp. Cortex (άλλως εκχύλισμα φλοιού ιτιάς)

                           2.   Μικροοργανισμοί και ουσίες που παράγονται από μικροοργανισμούς

                                 Ονομασία

                                 Περιγραφή, απαιτήσεις σύνθεσης, όροι χρήσης

                                 Μικροοργανισμοί

                                 Μη προερχόμενοι από ΓΤΟ

                                 Spinosad (σπινοσάδη)

                           3.   Ουσίες άλλες από αυτές που αναφέρονται στα τμήματα 1 και 2

                                 Ονομασία

                                 Περιγραφή, απαιτήσεις σύνθεσης, όροι ή περιορισμοί χρήσεως

                                 Πυριτικό αργίλιο (καολίνης)

                                 Υδροξείδιο του ασβεστίου

                                 Όταν χρησιμοποιείται ως μυκητοκτόνο, αυτό πρέπει να γίνεται μόνο στα οπωροφόρα δένδρα και στα φυτώριά τους, προορίζεται δε για τον έλεγχο του Nectria galligena

                                 Διοξείδιο του άνθρακα

                                 Ενώσεις χαλκού υπό μορφή: υδροξειδίου του χαλκού, οξυχλωριούχου χαλκού, οξειδίου του χαλκού, βορδιγάλειου πολτού και τριβασικού θειικού χαλκού

                                 Μέχρι 6 kg χαλκού ανά εκτάριο ετησίως.
                                 Όσον αφορά τις πολυετείς καλλιέργειες, τα κράτη μέλη δύνανται, κατά παρέκκλιση του προηγούμενου εδαφίου, να επιτρέπουν υπέρβαση του ορίου των 6 kg χαλκού σε δεδομένο έτος, υπό τον όρο ότι η πραγματικά χρησιμοποιούμενη μέση ποσότητα σε περίοδο 5 ετών, η οποία αποτελείται από αυτό το έτος και τα προηγούμενα τέσσερα έτη, δεν υπερβαίνει τα 6 kg.

                                 Φωσφορικό διαμμώνιο

                                 Μόνο ως προσελκυστικό σε παγίδες

                                 Αιθυλένιο

                                 Επιτρέπεται να εγκρίνεται η χρήση του ως ρυθμιστή της ανάπτυξης φυτών μόνο σε εσωτερικούς χώρους. Οι εγκρίσεις περιορίζονται μόνο σε επαγγελματίες χρήστες.

                                 Λιπαρά οξέα

                                 Όλες οι χρήσεις έχουν εγκριθεί, εκτός από τη χρήση ως ζιζανιοκτόνο.

                                 Φωσφορικός σίδηρος [ορθοφωσφορικός σίδηρος (III)]

                                 Παρασκευάσματα επιφανειακής εφαρμογής μεταξύ των καλλιεργούμενων φυτών

                                 Διατομίτης (Kieselgur)

                                 Θειική άσβεστος (πολυθειούχο ασβέστιο)

                                 Παραφινέλαιο

                                 Όξινο ανθρακικό κάλιο και όξινο ανθρακικό νάτριο (άλλως διττανθρακικό κάλιο/διττανθρακικό νάτριο)

                                 Χαλαζιακή άμμος

                                 Θείο

               »

               (1)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

               (2)  Προερχόμενη από βιώσιμη αλιεία ή βιολογική υδατοκαλλιέργεια

               (3)  Κανονισμός (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά (ΕΕ L 309 της 24.11.2009, σ. 1).

            ΠΑΡΑΡΤΗΜΑ III
            «

                     ΠΑΡΑΡΤΗΜΑ VIΙΙα

                        Προϊόντα και ουσίες εγκεκριμένες για χρήση ή προσθήκη σε βιολογικά προϊόντα του αμπελοοινικού τομέα που αναφέρονται στο άρθρο 29γ

                                 Τύπος επεξεργασίας σύμφωνα με το παράρτημα I A του κανονισμού (ΕΚ) αριθ. 606/2009

                                 Ονομασία του προϊόντος ή της ουσίας

                                 Ειδικοί όροι, περιορισμοί εντός των ορίων και όρων που καθορίζονται στον κανονισμό (ΕΚ) αριθ. 1234/2007 και στον κανονισμό (ΕΚ) αριθ. 606/2009

                                 Σημείο 1: Χρήση για αερισμό ή οξυγόνωση

                                             —

                                             Αέρας

                                             —

                                             Αέριο οξυγόνο

                                 Σημείο 3: Φυγοκέντρηση και διήθηση

                                             —

                                             Περλίτης

                                             —

                                             Κυτταρίνη

                                             —

                                             Γη διατόμων

                                 Χρησιμοποιείται μόνο ως αδρανές ενισχυτικό διήθησης

                                 Σημείο 4: Χρήση για τη δημιουργία αδρανούς ατμόσφαιρας και για την επεξεργασία του προϊόντος απουσία αέρος

                                             —

                                             Άζωτο

                                             —

                                             Διοξείδιο του άνθρακα

                                             —

                                             Αργό

                                 Σημεία 5, 15 και 21: Χρήση

                                             —

                                             Ζυμομύκητες (1)

                                 Σημείο 6: Χρήση

                                             —

                                             Μονόξινο φωσφορικό αμμώνιο

                                             —

                                             Υδροχλωρική θειαμίνη

                                             —

                                             Αδρανοποιημένοι ζυμομύκητες, προϊόντα αυτόλυσης ζυμομυκήτων και περιβλήματα ζυμομυκήτων

                                 Σημείο 7: Χρήση

                                             —

                                             Διοξείδιο του θείου

                                             —

                                             Όξινο θειώδες κάλιο ή μεταδιθειώδες κάλιο

                                             (a)

                                             Η μέγιστη περιεκτικότητα σε διοξείδιο του θείου δεν υπερβαίνει τα 100 χιλιοστόγραμμα ανά λίτρο για τους ερυθρούς οίνους όπως αναφέρονται στο σημείο 1 στοιχείο α) του μέρους Α του παραρτήματος I.Β του κανονισμού (ΕΚ) αριθ. 606/2009, με επίπεδο υπολειμματικών σακχάρων μικρότερο των 2 γραμμαρίων ανά λίτρο.

                                             (b)

                                             Η μέγιστη περιεκτικότητα σε διοξείδιο του θείου δεν υπερβαίνει τα 150 χιλιοστόγραμμα ανά λίτρο για τους λευκούς και τους ερυθρωπούς οίνους όπως αναφέρονται στο σημείο 1 στοιχείο β) του μέρους Α του παραρτήματος I.Β του κανονισμού (ΕΚ) αριθ. 606/2009, με επίπεδο υπολειμματικών σακχάρων μικρότερο των 2 γραμμαρίων ανά λίτρο.

                                             (c)

                                             Για όλους τους άλλους οίνους, η μέγιστη περιεκτικότητα σε διοξείδιο του θείου που εφαρμόζεται σύμφωνα με το παράρτημα I.Β του κανονισμού (ΕΚ) αριθ. 606/2009 την 1η Αυγούστου 2010 μειώνεται κατά 30 χιλιοστόγραμμα ανά λίτρο.

                                 Σημείο 9: Χρήση

                                             —

                                             Άνθρακας οινολογικής χρήσης

                                 Σημείο 10: Διαύγαση

                                             —

                                             Βρώσιμη ζελατίνη (2)

                                             —

                                             Πρωτεϊνικές ύλες φυτικής προέλευσης από σιτάρι ή αρακά (2)

                                             —

                                             Ιχθυόκολλα (2)

                                             —

                                             Ωοαλβουμίνη (2)

                                             —

                                             Ταννίνες (2)

                                             —

                                             Πρωτεΐνες γεωμήλων (2)

                                             —

                                             Εκχυλίσματα πρωτεϊνών ζυμομυκήτων (2)

                                             —

                                             Καζεΐνες

                                             —

                                             Χιτοζάνη που προέρχεται από τον μύκητα Aspergillus niger

                                             —

                                             Καζεϊνικό κάλιο

                                             —

                                             Διοξείδιο του πυριτίου

                                             —

                                             Μπεντονίτης

                                             —

                                             Πηκτινολυτικά ένζυμα

                                 Σημείο 12: Χρήση για αύξηση της οξύτητας

                                             —

                                             Γαλακτικό οξύ

                                             —

                                             L(+) τρυγικό οξύ

                                 Σημείο 13: Χρήση για μείωση της οξύτητας

                                             —

                                             L(+) τρυγικό οξύ

                                             —

                                             Ανθρακικό ασβέστιο

                                             —

                                             Ουδέτερο τρυγικό κάλιο

                                             —

                                             Όξινο ανθρακικό κάλιο

                                 Σημείο 14: Προσθήκη

                                             —

                                             Ρητίνη πεύκης της χαλεπίου

                                 Σημείο 17: Χρήση

                                             —

                                             Γαλακτικά βακτήρια

                                 Σημείο 19: Προσθήκη

                                             —

                                             L-ασκορβικό οξύ

                                 Σημείο 22: Χρήση για τη διοχέτευση φυσαλίδων

                                             —

                                             Άζωτο

                                 Σημείο 23: Προσθήκη

                                             —

                                             Διοξείδιο του άνθρακα

                                 Σημείο 24: Προσθήκη για τη σταθεροποίηση του οίνου

                                             —

                                             Κιτρικό οξύ

                                 Σημείο 25: Προσθήκη

                                             —

                                             Ταννίνες (2)

                                 Σημείο 27: Προσθήκη

                                             —

                                             M-τρυγικό οξύ

                                 Σημείο 28: Χρήση

                                             —

                                             Κόμμι ακακίας (2) (= αραβικό κόμμι)

                                 Σημείο 30: Χρήση

                                             —

                                             Όξινο τρυγικό κάλιο

                                 Σημείο 31: Χρήση

                                             —

                                             Κιτρικός χαλκός

                                 Σημείο 31: Χρήση

                                             —

                                             Θειικός χαλκός

                                 Σημείο 35: Χρήση

                                             —

                                             Μαννοπρωτεΐνες από ζυμομύκητες

                                 Σημείο 38: Χρήση

                                             —

                                             Τεμάχια ξύλου δρυός

                                 Σημείο 39: Χρήση

                                             —

                                             Αλγινικό κάλιο

                                 Σημείο 44: Χρήση

                                             —

                                             Χιτοζάνη που προέρχεται από τον μύκητα Aspergillus niger

                                 Σημείο 51: Χρήση

                                             —

                                             Αδρανοποιημένοι ζυμομύκητες

                                 Τύπος επεξεργασίας σύμφωνα με το παράρτημα III ενότητα A σημείο 2 στοιχείο β) του κανονισμού (ΕΚ) αριθ. 606/2009

                                             —

                                             Θειικό ασβέστιο

                                 Μόνο για τον “vino generoso” ή τον “vino generoso de licor”

               »

               (1)  Για τα μεμονωμένα στελέχη ζυμομυκήτων: προέρχονται από βιολογικές πρώτες ύλες, εάν διατίθενται

               (2)  Προέρχεται από βιολογικές πρώτες ύλες, εάν διατίθενται.


title: Εκτελεστικός κανονισμός (ΕΕ) 2018/1585 της Επιτροπής, της 22ας Οκτωβρίου 2018, για τη θέσπιση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν τα γρι-γρι που αλιεύουν στα χωρικά ύδατα της Κροατίας

text:
                  23.10.2018

                  EL

                  Επίσημη Εφημερίδα της Ευρωπαϊκής Ένωσης

                  L 264/13

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1585 ΤΗΣ ΕΠΙΤΡΟΠΉΣ
         της 22ας Οκτωβρίου 2018
         για τη θέσπιση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν τα γρι-γρι που αλιεύουν στα χωρικά ύδατα της Κροατίας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1967/2006 του Συμβουλίου, της 21ης Δεκεμβρίου 2006, σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα (1), και ιδίως το άρθρο 13 παράγραφος 5,
         Εκτιμώντας τα ακόλουθα:

                     (1)

                     Το άρθρο 13 παράγραφος 3 του κανονισμού (ΕΚ) αριθ. 1967/2006 απαγορεύει τη χρήση γρι-γρι εντός 300 μέτρων από την ακτή ή εντός αποστάσεως από την ακτή μέχρι της ισοβαθούς των 50 μέτρων, στην περίπτωση που το βάθος αυτό συναντάται σε μικρότερη απόσταση από την ακτή.

                     (2)

                     Κατόπιν αιτήματος κράτους μέλους, η Επιτροπή δύναται να επιτρέψει παρέκκλιση από το άρθρο 13 παράγραφος 3 του κανονισμού (ΕΚ) αριθ. 1967/2006, υπό την προϋπόθεση ότι πληρούται σειρά όρων που προβλέπονται στο άρθρο 13 παράγραφοι 5 και 9.

                     (3)

                     Στις 20 Ιουνίου 2016 η Επιτροπή έλαβε αίτηση της Κροατίας για παρέκκλιση από το άρθρο 13 παράγραφος 3 του εν λόγω κανονισμού, για τη χρήση παραδοσιακού γρι- γρι τύπου «ciplarica» για την αλιεία κέφαλου (Mugilidae), παραδοσιακού γρι- γρι τύπου «palamidara» για την αλιεία παλαμίδας (Sarda sarda), κοπανιού (Auxis rochei), καρβουνιού (Euthynnus alletteratus) και μαγιάτικου (Seriola dumerili), παραδοσιακού γρι-γρι τύπου «oližnica» για την αλιεία αθερίνας (Atherina boyeri) και παραδοσιακού γρι-γρι τύπου «igličara» για την αλιεία ζαργάνας Belone belone) εντός των κροατικών χωρικών υδάτων.

                     (4)

                     Το αίτημα αφορά αλιευτικές δραστηριότητες που έχουν ήδη εγκριθεί από την Κροατία και καλύπτει τα σκάφη και τα εργαλεία που διαθέτουν ιστορικό αλιείας στο εν λόγω είδος πάνω από πέντε έτη και δραστηριοποιούνται στο πλαίσιο του σχεδίου διαχείρισης που υιοθέτησε η Κροατία με υπουργικό διάταγμα (2) σύμφωνα με το άρθρο 19 παράγραφος 2 του κανονισμού (ΕΚ) αριθ. 1967/2006 στις 30 Μαρτίου 2018 («κροατικό σχέδιο διαχείρισης»).

                     (5)

                     Τον Απρίλιο, τον Ιούλιο και τον Οκτώβριο του 2016 και τον Μάρτιο του 2017, η Επιστημονική, Τεχνική και Οικονομική Επιτροπή Αλιείας (ΕΤΟΕΑ) εξέτασε την παρέκκλιση που ζήτησε η Κροατία και το σχετικό σχέδιο διαχείρισης. Η ΕΤΟΕΑ τόνισε την ανάγκη να δοθούν διευκρινίσεις σχετικά με τα χρησιμοποιούμενα αλιευτικά εργαλεία, τα παρεμπίπτοντα αλιεύματα, την παρακολούθηση και τα επιστημονικά δεδομένα. Η Κροατία παρέσχε επαρκείς διευκρινίσεις στην Επιτροπή και αναθεώρησε αναλόγως το σχέδιο διαχείρισης με τη θέσπιση πρόσθετων μέτρων σχετικά με τον έλεγχο, τη διαχείριση του στόλου, τη συλλογή δεδομένων και την παρακολούθηση.

                     (6)

                     Η παρέκκλιση που ζητεί η Κροατία συνάδει με τους όρους που προβλέπονται στο άρθρο 13 παράγραφοι 5 και 9 του κανονισμού (ΕΚ) αριθ. 1967/2006.

                     (7)

                     Ειδικότερα, υπάρχουν συγκεκριμένοι γεωγραφικοί περιορισμοί, δεδομένης αφενός της διακριτής μορφολογικής δομής της Κροατίας που διαθέτει μεγάλη ακτογραμμή η οποία περιλαμβάνει πολυάριθμα νησιά και, αφετέρου, της γεωγραφικής κατανομής των προαναφερόμενων ειδών, που περιορίζονται αποκλειστικά σε ορισμένες συγκεκριμένες περιοχές και ζώνες στις παράκτιες περιοχές σε βάθη μικρότερα των 50 μέτρων. Ως εκ τούτου, τα αλιευτικά πεδία είναι περιορισμένα.

                     (8)

                     Η αλιεία δεν μπορεί να πραγματοποιηθεί με άλλα αλιευτικά εργαλεία, δεδομένου ότι μόνον τα γρι-γρι διαθέτουν τα τεχνικά χαρακτηριστικά που απαιτούνται για την άσκηση του εν λόγω τύπου αλιείας.

                     (9)

                     Επιπλέον, η αλιεία δεν έχει σημαντική επίπτωση στο θαλάσσιο περιβάλλον, διότι τα γρι-γρι είναι ιδιαιτέρως επιλεκτικά αλιευτικά εργαλεία, δεν εφάπτονται με τον πυθμένα της θάλασσας και δεν μπορούν να χρησιμοποιηθούν πάνω από θαλάσσιο βυθό με βλάστηση ποσειδωνίας (Posidonia oceanica).

                     (10)

                     Το αίτημα καλύπτει 52 σκάφη. Συνεπώς, η παρέκκλιση που ζητεί η Κροατία αφορά περιορισμένο αριθμό σκαφών, σε σύγκριση με την ευρεία περιοχή κατανομής του στόλου των γρι-γρι που αντιπροσωπεύει περίπου το 1 % του συνόλου του κροατικού αλιευτικού στόλου και 16 825,84 κόρους ολικής χωρητικότητας (GT).

                     (11)

                     Τα εν λόγω σκάφη περιλαμβάνονται σε κατάλογο που κοινοποιήθηκε στην Επιτροπή σύμφωνα με το άρθρο 13 παράγραφος 9 του κανονισμού (ΕΚ) αριθ. 1967/2006.

                     (12)

                     Το κροατικό σχέδιο διαχείρισης περιλαμβάνει όλους τους σχετικούς ορισμούς για το εν λόγω είδος αλιείας και εγγυάται τη μη περαιτέρω αύξηση της αλιευτικής προσπάθειας σύμφωνα με το άρθρο 13 παράγραφος 9 του κανονισμού (ΕΚ) αριθ. 1967/2006, δεδομένου ότι οι άδειες αλιείας θα εκδοθούν μόνο για 52 συγκεκριμένα σκάφη, τα οποία διαθέτουν άδεια αλιείας από την Κροατία. Στο πλαίσιο αυτό σημειώνεται ότι, σύμφωνα με το κροατικό σχέδιο διαχείρισης και το υπουργικό διάταγμα, η χρήση γρι-γρι τύπου «oližnica» επιτρέπεται μόνο στα αλιευτικά πεδία της περιοχής μεταξύ Cape Lako και Cape Crna Punta και στις αλιευτικές υποζώνες που αναφέρονται ως «E4» και «F2», ενώ αποκλείεται η χρήση παραδοσιακών γρι-γρι (τύπου «ciplarica», «palamidara», «igličara» και «oližnica») σε αλιευτικά πεδία που έχουν χαρακτηριστεί ως εθνικά πάρκα και ειδικοί οικότοποι, όπου η αλιεία απαγορεύεται αυστηρά, πράγμα που ισχύει για την περιοχή νοτιοανατολικά από το Cape St Peter.

                     (13)

                     Οι εν λόγω αλιευτικές δραστηριότητες πληρούν τις απαιτήσεις του άρθρου 4 του κανονισμού (ΕΚ) αριθ. 1967/2006 που απαγορεύει την αλιεία επάνω από τα εν λόγω ενδιαιτήματα. Πράγματι, οι συρόμενοι από σκάφη γρίποι ρυμουλκούνται εντός της στήλης ύδατος και δεν αγγίζουν τον θαλάσσιο πυθμένα.

                     (14)

                     Οι απαιτήσεις του άρθρου 8 παράγραφος 1 στοιχείο η) του κανονισμού (ΕΚ) αριθ. 1967/2006 δεν ισχύουν επειδή αφορούν μηχανότρατες.

                     (15)

                     Όσον αφορά την απαίτηση για συμμόρφωση με το άρθρο 9 παράγραφος 3 για τον καθορισμό ελάχιστου ανοίγματος ματιών, η Επιτροπή επισημαίνει ότι, σύμφωνα με το άρθρο 9 παράγραφος 7 του κανονισμού (ΕΚ) αριθ. 1967/2006, η παρέκκλιση αυτή δεν είναι δυνατή για τα γρι-γρι. Η Επιτροπή σημειώνει ότι η Κροατία δεν επέτρεψε παρέκκλιση από τις εν λόγω διατάξεις στο οικείο σχέδιο διαχείρισης.

                     (16)

                     Οι επίμαχες αλιευτικές δραστηριότητες λαμβάνουν χώρα σε πολύ μικρή απόσταση από την ακτή και, συνεπώς, δεν παρεμποδίζουν τις δραστηριότητες άλλων σκαφών.

                     (17)

                     Το σχέδιο διαχείρισης διασφαλίζει ότι τα αλιεύματα των ειδών που αναφέρονται στο παράρτημα III του κανονισμού (ΕΚ) αριθ. 1967/2006 είναι ελάχιστα δεδομένου ότι τα στοχευόμενα είδη είναι ο κέφαλος (Mugilidae), η παλαμίδα (Sarda sarda), το κοπάνι (Auxis rochei), το καρβούνι (Euthynnus alletteratus), το μαγιάτικο (Seriola dumerili), η αθερίνα (Atherina boyeri) και η ζαργάνα (Belone belone) τα οποία δεν αναφέρονται στο παράρτημα III του κανονισμού (ΕΚ) αριθ. 1967/2006.

                     (18)

                     Οι αλιευτικές δραστηριότητες είναι ιδιαιτέρως επιλεκτικές και δεν στοχεύουν στην αλίευση κεφαλόποδων.

                     (19)

                     Το σχέδιο διαχείρισης περιλαμβάνει μέτρα παρακολούθησης των αλιευτικών δραστηριοτήτων και, συνεπώς, πληροί τις προϋποθέσεις του άρθρου 14 του κανονισμού (ΕΚ) αριθ. 1224/2009 του Συμβουλίου (3).

                     (20)

                     Το κροατικό σχέδιο διαχείρισης περιλαμβάνει μέτρα για την παρακολούθηση των αλιευτικών δραστηριοτήτων, όπως προβλέπεται στο άρθρο 13 παράγραφος 9 τρίτο εδάφιο του κανονισμού (ΕΚ) αριθ. 1967/2006.

                     (21)

                     Συνεπώς, θα πρέπει να χορηγηθεί η αιτούμενη παρέκκλιση.

                     (22)

                     Η Κροατία θα πρέπει να υποβάλλει έκθεση στην Επιτροπή σε τακτά διαστήματα και σύμφωνα με το σχέδιο παρακολούθησης που προβλέπεται στο κροατικό σχέδιο διαχείρισης.

                     (23)

                     Ο περιορισμός της διάρκειας της παρέκκλισης θα επιτρέψει τη διασφάλιση ταχείας λήψης διορθωτικών μέτρων διαχείρισης σε περίπτωση που από την έκθεση προς την Επιτροπή προκύψει ότι η κατάσταση διατήρησης των υπό εκμετάλλευση αποθεμάτων είναι κακή ενώ, παράλληλα, θα βελτιωθεί περαιτέρω το επιστημονικό υπόβαθρο που θα επιτρέψει την περαιτέρω βελτίωση του σχεδίου διαχείρισης.

                     (24)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Παρέκκλιση

               1.   Το άρθρο 13 παράγραφος 3 πρώτο εδάφιο του κανονισμού (ΕΚ) αριθ. 1967/2006 δεν εφαρμόζεται στα χωρικά ύδατα της Κροατίας στις εξής περιπτώσεις αλιείας:

                           α)

                           κέφαλος (Mugilidae) με γρι-γρι τύπου «ciplarica»·

                           β)

                           παλαμίδα (Sarda sarda), κοπάνι (Auxis rochei), καρβούνι (Euthynnus alletteratus), μαγιάτικο (Seriola dumerili) με γρι-γρι τύπου «palamidara»·

                           γ)

                           αθερίνα (Atherina boyeri) με γρι-γρι τύπου «oližnica»· και

                           δ)

                           ζαργάνα (Belone belone) με γρι-γρι τύπου «igličara».

               2.   Τα γρι-γρι που αναφέρονται στην παράγραφο 1 χρησιμοποιούνται από σκάφη τα οποία:

                           α)

                           φέρουν τον αριθμό καταχώρισης που αναφέρεται στο κροατικό σχέδιο διαχείρισης που εγκρίθηκε από την Κροατία σύμφωνα με το άρθρο 19 του κανονισμού (ΕΚ) αριθ. 1967/2006.

                           β)

                           διαθέτουν ιστορικό άνω των πέντε ετών σε αυτό το είδος αλιείας, και δεν προβλέπεται αύξηση της αλιευτικής τους προσπάθειας στο μέλλον· και

                           γ)

                           διαθέτουν άδεια αλιείας και δραστηριοποιούνται στο πλαίσιο του σχεδίου διαχείρισης της Κροατίας.

            Άρθρο 2
            Σχέδιο παρακολούθησης και υποβολή έκθεσης
            Η Κροατία οφείλει να υποβάλει στην Επιτροπή, εντός τριών ετών από την έναρξη ισχύος του παρόντος κανονισμού, έκθεση η οποία πρέπει να έχει συνταχθεί σύμφωνα με το σχέδιο παρακολούθησης που ορίζεται στο κροατικό σχέδιο διαχείρισης.

            Άρθρο 3
            Έναρξη ισχύος
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 26 Οκτωβρίου 2018 έως τις 26 Οκτωβρίου 2021.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Οκτωβρίου 2018.

                  Για την Επιτροπή

                  Ο Πρόεδρος

               Jean-Claude JUNCKER

            (1)  ΕΕ L 36 της 8.2.2007, σ. 6.

            (2)  Pravilnik o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, Narodne Novine, ΕΕ 30/2018, όπως τροποποιήθηκε με την Pravilnik o izmjenama Pravilnika o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, ΕΕ 49/2018 και με την Pravilnik o izmjenama i dopuni Pravilnika o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, ΕΕ 62/2018

            (3)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).